**Dabas aizsardzības pārvaldes**

**PUBLISKAIS GADA PĀRSKATS**

**par 2024. gadu**

Sigulda

2025

Satura rādītājs

[LIETOTIE SAĪSINĀJUMI 3](#_Toc202304699)

[1. Pamatinformācija 5](#_Toc202304700)

[1.1.  DAP juridiskais statuss un struktūra 5](#_Toc202304701)

[1.2.  Politikas jomas, nozares, apakš nozares vai funkcijas, par kurām DAP ir atbildīga 7](#_Toc202304702)

[1.3.  Īstenotās budžeta programmas (apakšprogrammas) 8](#_Toc202304703)

[1.4. 2024. gada darbības stratēģijas prioritātes un to mērķi 10](#_Toc202304704)

[2. Finanšu resursi un darbības rezultāti 13](#_Toc202304705)

[2.1. Valsts budžeta finansējums un tā izlietojums 13](#_Toc202304706)

[2.2. Darbības stratēģijā sasniedzamo rezultātu izpildes analīze un valsts budžeta līdzekļu izlietojuma efektivitātes un stratēģijas ieviešanas novērtējums 15](#_Toc202304707)

[2.3. 2024. gadā īstenotie prioritārie pasākumi 34](#_Toc202304708)

[2.4. 2024. gadā pasūtītie un veiktie pētījumi 34](#_Toc202304709)

[2.5. Sadarbības partneru finansēto programmu un ārvalstu ieguldījumu programmu ietvaros īstenoto projektu rezultāti un līdzekļu izlietojums 35](#_Toc202304710)

[KF projekti 35](#_Toc202304711)

[LIFE projekti 36](#_Toc202304712)

[ERASMUS+ projekts 39](#_Toc202304713)

[LVAF projekti 40](#_Toc202304714)

[ZF projekts 42](#_Toc202304715)

[2.6. Pakalpojumi 42](#_Toc202304716)

[2.7. Pārskats par vadības un darbības uzlabošanas sistēmām efektīvas darbības nodrošināšanai un informācija par veiktajām strukturālajām reformām un reorganizācijām 45](#_Toc202304717)

[3. Personāls 47](#_Toc202304718)

[3.1. Amata vietu skaits un faktiskais vidējais darbinieku skaits 47](#_Toc202304719)

[3.2. Personāla izglītība 47](#_Toc202304720)

[3.3. Personāla mainība 48](#_Toc202304721)

[3.4. Personāla vidējais sadalījums pa vecuma un dzimuma grupām 48](#_Toc202304722)

[4. Komunikācija ar sabiedrību 49](#_Toc202304723)

[4.1. Pasākumi, kas veikti sabiedrības informēšanai un izglītošanai 49](#_Toc202304724)

[4.2. Pasākumi sabiedrības viedokļa izzināšanai par apmierinātību ar valsts iestādes darba kvalitāti 53](#_Toc202304725)

[4.3. Sadarbība ar nevalstisko sektoru 53](#_Toc202304726)

[5. Nākamajā gadā plānotie pasākumi 54](#_Toc202304727)

[5.1. 2024. gadā uzsāktie pasākumi, kuri tiks turpināti 54](#_Toc202304728)

[5.2. 2025. gada galvenie uzdevumi un pasākumi 55](#_Toc202304729)

[5.3. 2025. gada plānotie sadarbības projekti 57](#_Toc202304730)

[5.4. Finanšu saistības 57](#_Toc202304731)

# LIETOTIE SAĪSINĀJUMI

|  |  |
| --- | --- |
| AJT | Aizsargājamā jūras teritorija |
| BIS | Būvniecības informācijas sistēma |
| CFLA | Centrālā finanšu un līgumu aģentūra |
| CITES | 1973. gada Vašingtonas konvencija par tirdzniecību ar apdraudētajām savvaļas dzīvnieku un augu sugām |
| CoP20 | CITES dalībvalstu sanāksme |
| DAP | Dabas aizsardzības pārvalde |
| DDPS “Ozols” | Dabas datu pārvaldības sistēma “Ozols” |
| EEA | Eiropas Vides aģentūra (The European Environment Agency) |
| EIONET | Eiropas vides informācijas un novērojumu tīkls (The European Environment Information and Observation Network) |
| EK | Eiropas Komisija |
| ELFLA | Eiropas Lauksaimniecības Fonds lauku attīstībai |
| ELGF | Eiropas Lauksaimniecības garantiju fonds |
| ERAF | Eiropas Reģionālās attīstības fonds |
| ES | Eiropas Savienība |
| EUROPARC | Eiropas aizsargājamo dabas teritoriju federācija |
| GNP | Gaujas Nacionālais parks |
| GPS | Globālās pozicionēšanas sistēma |
| GSR | galvenie snieguma rādītāji |
| HELCOM | The Baltic Marine Environment Protection Commission jeb Helsinku komisija |
| IMPEL  | European Union Network for the Implementation and Enforcement of Environmental Law |
| INSPIRE  | Eiropas Parlamenta un Padomes direktīva 2007/2/EK (2007. gada 14. marts), ar ko izveido Telpiskās informācijas infrastruktūru Eiropas Kopienā |
| INTERREG | Eiropas teritoriālās sadarbības programma (Starpreģionu sadarbības programma) |
| ĪADT | Īpaši aizsargājama dabas teritorija |
| KEM | Klimata un enerģētikas ministrija |
| KF | Kohēzijas fonds |
| KSR | kopīgie snieguma rādītāji |
| ĶNP | Ķemeru Nacionālais parks |
| LAD | Lauku atbalsta dienests |
| LBTU | Latvijas Biozinātņu un tehnoloģiju universitāte |
| LDF | Latvijas Dabas fonds |
| LDT  | Līgatnes dabas takas |
| LIFE  | Eiropas Komisijas finanšu instrumenta Vides un klimata pasākumu programma |
| LLKC | Latvijas lauku konsultāciju centrs |
| LTV1 | Latvijas televīzijas 1. kanāls |
| LVAF | Latvijas vides aizsardzības fonds |
| LVM GEO | AS “Latvijas valsts meži” ģeotelpiskās informācijas tehnoloģiju produktu un pakalpojumu kopa |
| MAB | UNESCO programma “Cilvēks un biosfēra” (Man and the Biosphere) |
| MK | Ministru kabinets |
| Nat-Programme | *Natura 2000* teritoriju nacionālā aizsardzības un apsaimniekošanas programma |
| *Natura 2000* | Eiropas nozīmes īpaši aizsargājama dabas teritorija |
| PAF | Prioritāro rīcību programma *Natura 2000* tīklam Latvijā (2021.-2027.) (*Prioritised action framework* *(PAF) for Natura 2000 in Latvia*) |
| RNP | Rāznas Nacionālais parks |
| SNP | Slīteres Nacionālais parks |
| TAPIS | Teritorijas attīstības plānošanas informācijas sistēma  |
| TPF | Taisnīgas pārkārtošanās fonds |
| UNESCO | Apvienoto Nāciju izglītības, zinātnes un kultūras organizācija |
| VARAM | Viedās administrācijas un reģionālās attīstības ministrija |
| VMD | Valsts meža dienests |
| ZBR | Ziemeļvidzemes biosfēras rezervāts |
| ZF | Zivju fonds |

# 1. Pamatinformācija

## 1.1.  DAP juridiskais statuss un struktūra

**DAP juridiskais statuss**

DAP ir viedās administrācijas un reģionālās attīstības ministra pakļautībā esoša tiešās pārvaldes iestāde, kas darbojas Valsts pārvaldes iekārtas likuma ietvaros, nodrošinot demokrātisku, tiesisku, efektīvu, atklātu un sabiedrībai pieejamu valsts pārvaldi, ievērojot noteiktos valsts pārvaldes principus.

DAP ir galvenais dabas aizsardzības nozares kompetences centrs, kas īsteno vienotu dabas aizsardzības politiku Latvijā un darbojas, pamatojoties uz MK 2009. gada 2. jūnija noteikumiem Nr. 507 “Dabas aizsardzības pārvaldes nolikums” un citos normatīvos aktos DAP noteikto pilnvarojumu un uzdevumiem.

**DAP struktūra**

DAP struktūru veido centrālās administrācijas struktūrvienības un četras reģionālās administrācijas ar struktūrvienībām.

DAP nav padotībā esošu iestāžu.



1. attēls. DAP struktūra 2024. gadā.

## 1.2.  Politikas jomas, nozares, apakš nozares vai funkcijas, par kurām DAP ir atbildīga

DAP īsteno valsts dabas aizsardzības politiku valsts izveidoto ĪADT un īpaši aizsargājamo sugu un biotopu saglabāšanā.

DAP funkcijas:

* Saeimas un MK izveidoto ĪADT pārvaldīšana;
* īpaši aizsargājamo sugu un īpaši aizsargājamo biotopu aizsardzība;
* starptautiskās tirdzniecības ar apdraudētajām savvaļas dzīvnieku un augu sugām uzraudzība;
* DDPS “Ozols” un ĪADT, mikroliegumu, īpaši aizsargājamo sugu, to dzīvotņu un īpaši aizsargājamo biotopu valsts reģistra uzturēšana;
* sugu un biotopu aizsardzības jomas ekspertu sertificēšana un ekspertu profesionālās darbības uzraudzība;
* sabiedrības izglītošana dabas aizsardzības jautājumos;
* kompensāciju izmaksu administrēšana par saimnieciskās darbības ierobežojumiem ĪADT un mikroliegumos, kā arī par īpaši aizsargājamo nemedījamo sugu un migrējošo sugu dzīvnieku nodarītajiem būtiskiem postījumiem;
* kompetentās iestādes funkcijas saskaņā ar normatīvajiem aktiem par tirdzniecību ar izstrādājumiem no roņveidīgajiem;
* kompetentās iestādes funkcijas saskaņā ar normatīvajiem aktiem par ģenētisko resursu tiesisku izmantošanu.

Lai nodrošinātu funkciju izpildi, DAP veic šādus uzdevumus:

* organizē un uzrauga dabas aizsardzības plānu izstrādi un atjaunošanu ĪADT, kā arī veicina un koordinē minēto plānu ieviešanu;
* sniedz priekšlikumus par jaunu ĪADT veidošanu, ĪADT kategorijas vai ĪADT aizsardzības un izmantošanas noteikumu maiņu, kā arī ĪADT iekļaušanu starptautiskajos aizsargājamo teritoriju tīklos;
* sniedz atzinumu par ĪADT statusa likvidēšanas pamatotību;
* organizē un uzrauga īpaši aizsargājamo sugu un biotopu aizsardzības plānu izstrādi un atjaunošanu, kā arī veicina minēto plānu ieviešanu;
* organizē īpaši aizsargājamo sugu, to dzīvotņu, kā arī īpaši aizsargājamo biotopu optimālus uzturēšanas un atjaunošanas, kā arī aizsardzības pasākumus;
* sagatavo informāciju sabiedrībai un EK par *Natura 2000* teritorijām, īpaši aizsargājamām sugām un īpaši aizsargājamiem biotopiem, kā arī par īpaši aizsargājamo sugu indivīdu iegūšanu;
* plāno un organizē nepieciešamos dabas aizsardzības un apsaimniekošanas pasākumus ĪADT un mikroliegumos;
* īsteno projektus dabas aizsardzības jomā;
* kontrolē ĪADT, sugu, biotopu un mikroliegumu aizsardzību regulējošo normatīvo aktu ievērošanu;
* kontrolē tirdzniecību ar apdraudētajiem savvaļas dzīvniekiem un augu sugu īpatņiem;
* saskaņā ar dabas aizsardzību regulējošajiem normatīvajiem aktiem izsniedz un anulē atļaujas, aptur to darbību, sniedz atzinumus un saskaņojumus dabas aizsardzības jomā;
* nodrošina informatīvo zīmju izvietošanu dabā ĪADT ārējo robežu apzīmēšanai;
* koordinē un veic ĪADT zinātniskos pētījumus un monitoringu dabaszinātņu jomā, apkopo un glabā zinātnisko pētījumu rezultātus un monitoringa datus, uzkrāj un apkopo informāciju par veiktajiem, notiekošajiem un nepieciešamajiem dabas aizsardzības pasākumiem ĪADT un mikroliegumos;
* sniedz teritoriju plānojumu izstrādei nepieciešamo informāciju par ĪADT, īpaši aizsargājamām sugām un biotopiem, to aizsardzības režīmu, kā arī, ja pašvaldība atrodas ĪADT, sniedz nosacījumus teritoriju plānojumu izstrādei un atzinumus par teritoriju plānojumiem;
* saskaņā ar normatīvajiem aktiem un dabas aizsardzības plāniem apsaimnieko VARAM valdījumā esošos valsts nekustamos īpašumus, kuri nodoti DAP turējumā;
* veicina sabiedrības, tostarp zemes īpašnieku, iesaistīšanu ĪADT un mikroliegumu apsaimniekošanā un sugu un biotopu aizsardzībā;
* sagatavo, uztur un sniedz ģeotelpisko informāciju par ĪADT un mikroliegumiem, tostarp īpaši aizsargājamām sugām un biotopiem;
* sniedz datus EEA par ĪADT, aizsargājamām sugām, to dzīvotnēm un biotopiem;
* nodrošina bioloģiskās daudzveidības informācijas apmaiņas sistēmas “Informācijas un sadarbības tīkls” darbību un datu apmaiņu, veic atbildīgās institūcijas funkcijas;
* nosaka ĪADT esošu īpaši aizsargājamo sugu un biotopu sarakstu, kuru dzīvotņu vai atrašanās vietu atklāšana var kaitēt vides aizsardzībai;
* ierosina ierobežot, apturēt vai aizliegt sugu un biotopu izmantošanu, ja tā var apdraudēt sugu populāciju un biotopu eksistenci;
* veic citus vides un meža apsaimniekošanas normatīvajos aktos noteiktos uzdevumus.

## 1.3.  Īstenotās budžeta programmas (apakšprogrammas)

2024. gadā  DAP īstenoja šādas budžeta sadaļas I. Valsts pamatfunkciju īstenošanas programmas:

* 24.00.00 programmas “Dabas aizsardzības” apakšprogrammu 24.08.00 “Nacionālo parku darbības nodrošināšana”;
* 21.00.00 programmas “Vides aizsardzības fonds un iemaksas starptautiskajās organizācijās” apakšprogrammā 21.13.00 “Nozares vides projekti” īstenoja četrus projektus:
	+ Digitālās transformācijas ieviešana DAP – digitālo risinājumu ieviešana DDPS “Ozols” sistēmas izmantošanā (Reģ.Nr.1-08/33/2024);
	+ Priekšnoteikumu radīšana ES nozīmes biotopu un sugu dzīvotņu  labvēlīga aizsardzības statusa atjaunošanai – zemes vienību kadastrālā uzmērīšana un mežu inventarizācija 2024 (Reģ.Nr.1-08/41/2024);
	+ “Kas mežā brīkšķināja?” etnozooloģijas ekspozīcija LDT (Reģ.Nr.1-08/45/2024);
	+ Interaktīvas ekspozīcijas veidošana Mobilās dabas izglītības klases vajadzībām – 2. kārta (Reģ.Nr.1-08/44/2024).

2024. gadā  DAP īstenoja šādas budžeta sadaļas II. ES politiku instrumentu un pārējās ārvalstu finanšu palīdzības līdzfinansēto un finansēto projektu un pasākumu īstenošanai programmas:

* 62.08.00  ERAF projekti (2021.-2027.) apakšprogrammā uzsāka līdzfinansēto projektu Nr. 2.2.3.3/1/24/I/001 “Dabas aizsardzības plānu izstrāde bioloģiskās daudzveidības saglabāšanai rezervātos un nacionālajos parkos” (DABAS PLĀNI);
* 64.09.00 ELGF maksājumi (2023.-2027.) apakšprogrammā īstenoja pasākumu Nr. ELGF/VARAM/002 “Vienotais platību maksājums DAP”;
* 65.09.00 ELFLA projektu un pasākumu īstenošanas (2023.-2027.) apakšprogrammā īstenoja pasākumu Nr. ELFLA/VARAM/002 “Vidiskās, klimatiskās un citas pārvaldības saistības DAP”;
* 70.06.00 LIFE programmas projektu apakšprogrammā turpināja īstenot līdzfinansētos projektus:
	+ apdraudētas sugas Latvijā: uzlabotas zināšanas un kapacitāte, informācijas aprite un izpratne (LIFE FOR SPECIES);
	+ *Natura 2000* aizsargājamo teritoriju pārvaldības un apsaimniekošanas optimizācija (LIFE-IP LatViaNature);
	+ jūras aizsargājamo biotopu izpēte un nepieciešamā aizsardzības stāvokļa noteikšana Latvijas ekskluzīvajā ekonomiskajā zonā (LIFE REEF);
	+ ūdens struktūrdirektīvas un Biotopu direktīvas harmonizācijas adaptācija un integrētas darbības saldūdens kvalitātes uzlabošanai Salacas upes daļbaseinā (LIFE IS SALACA);
	+ uzsāka jauna projekta “Ekoloģiskā tīkla izveide lapkoku praulgrauža aizsardzībai Baltijā” (LIFE Osmo Baltic) īstenošanu;
* 70.08.00 Izdevumi citu ES politiku instrumentu projektu un pasākumu īstenošanas apakšprogrammā turpināja īstenot projektu “Ceļā uz ilgtspējīgāku tūrismu EUROPARC Ziemeļvalstu – Baltijas reģionā – apmācības tūrismā iesaistītajām pusēm īpaši aizsargājamās dabas teritorijās” (KNOW NATURE);
* 75.00.00 TPF projektu un pasākumu īstenošana apakšprogrammā uzsāka īstenot projektu Nr. 6.1.1.7/1/24/I/001 “Purvu ekosistēmu atjaunošana ĪADT DAP”.

2. attēls. Dati par 2024. gada budžeta izpildi pa programmām. Kopā 11 238 375 euro.

## 1.4. 2024. gada darbības stratēģijas prioritātes un to mērķi

2024. gada DAP galvenie uzdevumi un sasniedzamie rezultāti noteikti DAP darbības stratēģijā 2024.-2027. gadam (<https://www.daba.gov.lv/lv/darbibas-strategija>) un DAP 2024. gada darba plānā.

Par DAP darbības prioritātēm un mērķiem 2024. gadā izvirzīti:

1. **piesaistīt finansējumu sugu un biotopu apsaimniekošanai:**
* veicināt sugu aizsardzības plānu ieviešanu, īstenojot jaunu investīciju piesaisti īpaši aizsargājamo sugu dzīvotņu un īpaši aizsargājamo biotopu apsaimniekošanas pasākumu īstenošanai, ieviešot PAF un Nat-Programmā noteiktos prioritāros pasākumus – ES Kohēzijas politikas programmā iesniegt projekta pieteikumu purvu ekosistēmu atjaunošanai;
1. **pilnveidot sugu un biotopu aizsardzību:**
* turpināt sugu un biotopu aizsardzības mērķu noteikšanu *Natura 2000* un valsts līmenī;
* sagatavot priekšlikumus *Natura 2000* teritoriju tīkla pilnveidei un aizsardzības statusa piešķiršanai šīm platībām, lai veicinātu ES Biodaudzveidības stratēģijas 2030. gadam mērķu sasniegšanu;
* uzsākt īpaši aizsargājamo sugu saraksta pārskatīšanu un priekšlikumu sagatavošanu jaunam sarakstam;
* pamatojoties uz projekta “Dabas skaitīšana” rezultātiem, sniegt atbalstu VARAM informatīvā ziņojuma “Par aizsargājamo biotopu izplatības un kvalitātes apzināšanas rezultātiem un tālāko rīcību aizsargājamo biotopu labvēlīgas aizsardzības stāvokļa nodrošināšanas un tautsaimniecības nozaru attīstības interešu sabalansēšanai” sagatavošanai;
1. **veicināt sabiedrības izpratni par dabu:**
* izstrādāt nosacījumus dabas centru attīstībai un sagatavot ES struktūrfondu projektus;
* turpināt dabas centru un to sniegto pakalpojumu attīstību un pilnveidi;
* turpināt ieviest vienotu ĪADT apmeklētāju uzskaites un datu analizēšanas sistēmu, kā arī plānu tūrismā iesaistīto pušu izglītošanai;
* izstrādāt mācību programmu ilgtspējīga tūrisma veicināšanai ĪADT sadarbībā ar starptautiskiem partneriem un īstenot pilot mācības tūrismā iesaistītājiem uzņēmumiem, kas savu darbību veic ĪADT, lai uzlabotu to zināšanas par aizsargājamām teritorijām un veicinātu ilgtspējīgu pakalpojumu sniegšanu;
* regulāri pārskatīt un uzlabot komunikāciju DAP saziņas kanālos, tostarp sociālajos tīklos, pārstrādāt DAP tematisko vietni www.tiekamiesdaba.lv, kā arī īstenot vairākas plašas sabiedrības informēšanas un iesaistes kampaņas ar mērķi nodrošināt klientorientētu divvirzienu komunikāciju ar mērķauditorijām;
1. **stiprināt darbinieku kapacitāti:**
* pilnveidot DAP darbinieku profesionalitāti, veicinot vienotas izpratnes un pieejas veidošanos procesu īstenošanā un normatīvā regulējuma piemērošanā;
1. **pilnveidot iestādes procesus:**
* turpināt darbu pie kontroles funkcijas stiprināšanas un nodalīšanas, pielietojot uz risku novērtējumu un pārkāpumu analīzi balstītu prioritāšu noteikšanu;
1. **nodrošināt DDPS “Ozols” darbības nepārtrauktību:**
* sekmēt dabas datu integrāciju ar citām valsts informācijas sistēmām;

Izvirzīto mērķu sasniegšanai 2024. gadā īstenotie ES fondu un programmu projekti:

* **ERAF:**
	+ DABAS PLĀNI;
* **LIFE:**
	+ LIFE FOR SPECIES;
	+ LIFE-IP LatViaNature;
	+ LIFE REEF;
	+ LIFE IS SALACA;
	+ LIFE Osmo Baltic;
* **citu ES politikas instrumentu un pasākumu īstenošana:**
	+ KNOW NATURE;
* **TPF projektu un pasākumu īstenošana:**
	+ Purvu ekosistēmu atjaunošana ĪADT DAP.

Izvirzīto mērķu sasniegšanai 2024. gadā īstenotie nacionālo fondu projekti:

* **LVAF budžeta apakšprogramma 21.13.00 “Nozares vides projekti”:**
	+ Digitālās transformācijas ieviešana DAP – digitālo risinājumu ieviešana DDPS “Ozols” sistēmas izmantošanā (Reģ.Nr.1-08/33/2024);
	+ Priekšnoteikumu radīšana ES nozīmes biotopu un sugu dzīvotņu  labvēlīga aizsardzības statusa atjaunošanai – zemes vienību kadastrālā uzmērīšana un mežu inventarizācija 2024” (Reģ.Nr.1-08/41/2024);
	+ “Kas mežā brīkšķināja?” etnozooloģijas ekspozīcija LDT (Reģ.Nr.1-08/45/2024);
	+ Interaktīvas ekspozīcijas veidošana Mobilās dabas izglītības klases vajadzībām - 2. kārta (Reģ.Nr.1-08/44/2024);
* **ZF:**
	+ Zivju resursu uzraudzības un aizsardzības pasākumu efektivizācija ĪADT.

# 2. Finanšu resursi un darbības rezultāti

## 2.1. Valsts budžeta finansējums un tā izlietojums

Saskaņā ar likumu “**Par valsts budžetu 2024. gadam un budžeta ietvaru 2024., 2025. un 2026. gadam**” un finanšu ministra 2024. gada rīkojumiem DAP 2024. gadā izlietoja budžetā piešķirtos finanšu līdzekļus atbilstoši apstiprinātajām pamatbudžeta programmu, apakšprogrammu, pasākumu resursu izdevumu segšanai (ieņēmumu) un plānoto izdevumu tāmēm un finansēšanas plāniem.

Plānotie izpildāmo budžeta apakšprogrammu izdevumi 2024. gadā bija **13 775 547** eiro (skatīt 1. tabulu), t.sk. izdevumi valsts pamatfunkciju īstenošanai 7 886 466 eiro un izdevumi ES politiku instrumentu un pārējās ārvalstu finanšu palīdzības līdzfinansēto projektu un pasākumu īstenošanai  5 889 081 eiro.

1. tabula. **DAP izpildāmo budžeta programmu (apakšprogrammu) finansējuma un tā izlietojuma kopsavilkums**

|  |  |  |  |
| --- | --- | --- | --- |
| **Nr.p.k.** | **Finansiālie rādītāji** | **2023. gadā (faktiskā izpilde)** | **2024. gadā** |
| **apstiprināts likumā** | **faktiskā izpilde** |
| **1.** | **Finanses izdevumu segšanai (kopā)**  |  **15 216 168**   |  **12 456 475**   |  **10 343 518**  |
| 1.1. | dotācija no vispārējiem ieņēmumiem  | 11 287 347  | 9 191 324  | 9 066 743  |
| 1.2. | maksas pakalpojumi un citi pašu ieņēmumi  | 442 031  | 365 476  | 452 190  |
| 1.3. | ārvalstu finanšu palīdzība  | 3 302 712  | 2 301 766  | 480 580  |
| 1.4. | transferti  | 184 078  | 597 909  | 344 005  |
| **2.** | **Izdevumi (kopā)**  | **13 423 729**  | **13 775 547**  | **11 238 375**  |
| 2.1. | uzturēšanas izdevumi (kopā)  | 12 914 372  | 12 706 138  | 10 324 373  |
| *2.1.1.*  | *kārtējie izdevumi*  | *10 431 557*  | *10 744 987*  | *8 575 605*  |
| *2.1.2.* | *subsīdijas, dotācijas un sociālie pabalsti*  | *1 349 215*  | *1 356 251*  | *1 249 255*  |
| *2.1.3.* | *uzturēšanas izdevumu transferti*  | *1 133 600*  | *604 900*  | *499 513*  |
| 2.2. | izdevumi kapitālieguldījumiem  | 509 357  | 1 069 409  | 914 002   |

2. tabula. **DAP īstenotās valsts pamatfunkciju budžeta programmu (apakšprogrammu) struktūra un finansējuma izlietojums 2024. gadā**

|  |  |  |
| --- | --- | --- |
| **Programmas numurs un nosaukums** | **Apakšprogrammas numurs un nosaukums** | **2024. gadā izlietotais finansējums (izpilde)** |
| eiro | **% no plānotā** |
| 24.00.00 Dabas aizsardzība  | 24.08.00 Nacionālo parku darbības nodrošināšana  | 7 578 990  |  99,7 %  |
| 21.00.00 Vides aizsardzības fonds un iemaksas starptautiskajās organizācijās      | 21.13.00 Nozares vides projekti  | 279 760 |  99,3 %  |
| Kopā:  | **7 858 750**  |   |

3. tabula. **DAP īstenotās ES politiku instrumentu un pārējās ārvalstu finanšu palīdzības līdzfinansēto un finansēto projektu un pasākumu budžeta programmu (apakšprogrammu) struktūra un finansējuma izlietojums 2024. gadā**

| **Programmas numurs un nosaukums** | **Apakšprogrammas numurs un nosaukums** | **2024. gadā izlietotais finansējums (izpilde)** |
| --- | --- | --- |
| eiro | **% no plānotā** |
| 62.00.00  ERAF projektu un pasākumu īstenošana  | 62.08.00  ERAF projekti (2021.-2027.)  | 42 322  |  90 %  |
| 64.09.00 ELFLA maksājumi (2021.-2027.)      | 64.09.00 ELGF maksājumi (2021.-2027.)      | 41 839  | 100 %  |
| 65.00.00  ELFLA projektu un pasākumu īstenošana  | 65.08.00 ELFLA projektu un pasākumu īstenošana (2014.-2020.)    | 51 799  | 100 %  |
| 69.00.00 3. mērķa “Eiropas teritoriālā sadarbība” pārrobežu sadarbības programmu, projektu un pasākumu īstenošana  | 69.21.00 Atmaksas valsts pamatbudžetā par Pārrobežu sadarbības programmu finansējumu (2014.-2020.)      | 75 256  | 100 %  |
| 70.00.00 Citu ES politiku instrumentu projektu un pasākumu īstenošana  | 70.06.00 LIFE programmas projekti  | 3 104 355  | 55,5 %  |
| 70.08.00 Izdevumi citu ES politiku instrumentu projektu un pasākumu īstenošanai  | 23 095  | 74,5 %  |
| 75.00.00 TPF projektu un pasākumu īstenošana  | 75.06.00 TPF projekti un pasākumi (2021.-2027.)   | 40 959  | 80,2 %  |
| **Kopā:**  | **3 379 625**  |   |

4. tabula. **Saņemtie ziedojumi un dāvinājumi, to izlietojums 2024. gadā**

|  |  |  |  |
| --- | --- | --- | --- |
| **Nr.p.k.** | **Ziedojumi un dāvinājumi** | **2023. gadā** | **2024. gadā** |
| 1. | Saņemtā summa (eiro)  | 10 | 0 |
| 2. | Izlietojuma summa (eiro)  | 0 | 0 |

## 2.2. Darbības stratēģijā sasniedzamo rezultātu izpildes analīze un valsts budžeta līdzekļu izlietojuma efektivitātes un stratēģijas ieviešanas novērtējums

Galvenās 2024. gadā plānotās aktivitātes, salīdzinot ar pārskata perioda plānu, ir izpildītas un sasniegušas plānotos mērķus. Darbības rezultātu un to rezultatīvo rādītāju izpildes analīze un efektivitātes izvērtējums sniegts 5. tabulā.

Skaidrojums par iemesliem, kas ir noteikuši rezultatīvā rādītāja ne/izpildi, sniegts, ja izpildes novirze no plānotās vērtības pārsniedz 15 % (gan pozitīvā, gan negatīvā izteiksmē).

5. tabula. **DAP darbības rezultātu un to rezultatīvo rādītāju izpildes analīze un efektivitātes izvērtējums**

| **Nr.****p.k.** | **Darbības rezultāts** | **Rādītāja nosaukums** | **Mērvienība** | **Plānotā vērtība** | **Izpilde/ novērtējums** | **Izpildes/ novērtējuma novirze no plānotās vērtības (%)** | **Iemesli, faktori,****kas ir noteikuši ne/izpildi** |
| --- | --- | --- | --- | --- | --- | --- | --- |
| 1.  | Nodrošināta ĪADT, tai skaitā *Natura 2000* teritoriju pārvaldība, līdzsvarojot dabas saglabāšanas un ilgtspējīgas attīstības mērķus   | ĪADT īpatsvars, kas ir uzskatāmas par potenciālām riska teritorijām un kurām pārbaudīta un novērtēta atbilstība aizsardzības un izmantošanas prasībām   | % | 100 | 84 | -16 % | Pārskata periodā ir pārbaudīts mazāks skaits ĪADT, nekā plānots, jo, izvērtējot potenciālos riskus, tika vairāk veiktas mikroliegumu, īpaši aizsargājamo sugu un biotopu pārbaudes, nekā sākotnēji plānots |
| 2.  | Nodrošināta ĪADT, tai skaitā *Natura 2000* teritoriju pārvaldība, līdzsvarojot dabas saglabāšanas un ilgtspējīgas attīstības mērķus   | Uzraudzīta dabas aizsardzības plānu izstrāde   | skaits | 15 | 12 | -20 % | Atbilstoši normatīvajiem aktiem ĪADT dabas aizsardzības plānu izstrādi var organizēt jebkura fiziska vai juridiska persona par saviem līdzekļiem vai arī piesaistīt valsts vai starptautisko finansējumu. Finansējums dabas aizsardzības plānu izstrādei galvenokārt tiek piesaistīts no ES fondiem, īstenojot projektus. 2024. gadā turpinājās iepriekšējos gados ES Kohēzijas fonda projektā uzsākto dabas aizsardzības plānu izstrāde, tostarp tādām lielām, kompleksām teritorijām kā Gaujas Nacionālais parks, Ķemeru Nacionālais parks, dabas liegums “Lubāna mitrājs”, aizsargājamo ainavu apvidus “Augšdaugava”, kuru izstrādi nevar pabeigt vienā gadā.  Netika apstiprināts DAP iesniegtais LIFE projekta pieteikums, kas paredzēja jaunu dabas aizsardzības plānu izstrādi. Ņemot vērā, ka dabas aizsardzības plānu izstrāde ir atkarīga no pieejamā finansējuma, pārskata periodā ir  mazāks izstrādē esošo un attiecīgi uzraudzīto dabas aizsardzības plānu skaits, nekā sākotnēji plānots    |
| 3.  | Nodrošināta ĪADT, tai skaitā *Natura 2000* teritoriju pārvaldība, līdzsvarojot dabas saglabāšanas un ilgtspējīgas attīstības mērķus   | Izvērtēto darbību īpatsvars no pieteiktajām darbībām, nosakot priekšnoteikumus darbību veikšanai ĪADT, mikroliegumos ar īpaši aizsargājamām sugām un biotopiem   | procenti | 100 | 96 | -4 % |  |
| 4.  | Nodrošināts labvēlīgs aizsardzības stāvoklis vismaz 60% īpaši aizsargājamo sugu un biotopu   | Pārbaudīta un novērtēta mikroliegumu, īpaši aizsargājamo sugu un biotopu atbilstība aizsardzības prasībām no potenciāli apdraudētiem objektiem   | % | 75 | 100 | +33,3 % | Izvērtējot iespējamos riskus attiecībā uz īpaši aizsargājamo sugu un biotopu aizsardzībai noteikto prasību ievērošanu, DAP ir veikusi lielāku skaitu potenciāli apdraudēto objektu pārbaudes, nekā sākotnēji plānots, tādējādi palielinājies rādītāja 2024. gada izpildes apjoms  |
| 5.  | Nodrošināts labvēlīgs stāvoklis vismaz 60% īpaši aizsargājamo sugu un biotopu   | Uzraudzīta sugu un biotopu aizsardzības plānu izstrāde   | skaits | 3 | 0 | -100 % | Atbilstoši normatīvajiem aktiem sugu un biotopu aizsardzības plānu izstrādi var organizēt jebkura fiziska vai juridiska persona par saviem līdzekļiem vai arī piesaistīt valsts vai starptautisko finansējumu. Finansējums sugu un biotopu aizsardzības plānu izstrādei galvenokārt tiek piesaistīts no ES fondiem. DAP īsteno visu sugu un biotopu aizsardzības plānu izstrādes uzraudzību. 2024. gadā neviena persona nav uzsākusi sugu un biotopu aizsardzības plānu izstrādi, kā arī netika apstiprināts DAP iesniegtais LIFE projekta pieteikums, kas paredzēja sugu aizsardzības plānu izstrādi. Ņemot vērā, ka sugu un biotopu aizsardzības plānu izstrāde ir atkarīga no pieejamā finansējuma, pārskata periodā netika izstrādāti sugu un biotopu aizsardzības plāni un attiecīgi nebija nepieciešama to izstrādes uzraudzība  |
| 6.  | Nodrošināts labvēlīgs stāvoklis vismaz 60% īpaši aizsargājamo sugu un biotopu   | Apsaimniekoti VARAM valdījumā esošie pļavu, meža un purvu biotopi   | ha | 18 007 | 18 521 | +2,9 % |     |
| 7.  | Nodrošināts labvēlīgs stāvoklis vismaz 60% īpaši aizsargājamo sugu un biotopu   | Apsaimniekoti VARAM valdījumā esošie prioritārie tekošu saldūdeņu biotopi   | km | 5 | 10 | +100 % | Apsekojot VARAM valdījumā esošos prioritāros tekošus saldūdeņu biotopus, DAP konstatēja, ka, lai atjaunotu upju brīvu tecējumu, ir nepieciešams īstenot apsaimniekošanas pasākumus – bebru dambju nojaukšanu lielākā apjomā, nekā sākotnēji plānots  |
| 8.  | Nodrošināts labvēlīgs stāvoklis vismaz 60% īpaši aizsargājamo sugu un biotopu   | Projekti īpaši aizsargājamo sugu un biotopu labvēlīga aizsardzības stāvokļa uzturēšanai un uzlabošanai   | skaits | 10 | 14 | +40 % | Veidojot 2024. gada plānu, vairāki projekti vēl nebija apstiprināti, tostarp LVAF projekti. Rezultātā pārskata periodā tika īstenots lielāks skaits projektu, nekā sākotnēji plānots |
| 9.  | Īstenota īpaši aizsargājamo sugu un īpaši aizsargājamo biotopu stāvokļa novērtēšana un informācijas sagatavošana sabiedrībai un EK par *Natura 2000* teritorijām, īpaši aizsargājamo sugu, īpaši aizsargājamo biotopu stāvokli un īpaši aizsargājamo sugu indivīdu iegūšanu   | Sagatavoti ziņojumi EK par *Natura 2000* teritorijām, īpaši aizsargājamo sugu un biotopu stāvokli un īpaši aizsargājamo sugu indivīdu iegūšanu, kas pieejami sabiedrībai DAP tīmekļa vietnē <https://www.daba.gov.lv/lv/zinojumi-eiropas-komisijai>    | skaits | 2 | 2 | 0 % |     |
| 10.  | Īstenota īpaši aizsargājamo sugu un īpaši aizsargājamo biotopu stāvokļa novērtēšana un informācijas sagatavošana sabiedrībai un EK par *Natura 2000* teritorijām, īpaši aizsargājamo sugu, īpaši aizsargājamo biotopu stāvokli un īpaši aizsargājamo sugu indivīdu iegūšanu   | Sugu grupas, par kurām iegūti un analizēti dabas dati, informācija par to stāvokli un izmaiņām *Natura 2000* teritorijās   | skaits | 7 | 5 | -28,6 % | 2024. gadā ir īstenotas Bioloģiskās daudzveidības monitoringa programmas, DAP piešķirtā finansējuma ietvaros. Taču piešķirtais finansējums nebija pietiekamā apjomā, lai ieviestu visas plānotās Bioloģiskās daudzveidības monitoringa programmas  |
| 11.  | Īstenota īpaši aizsargājamo sugu un īpaši aizsargājamo biotopu stāvokļa novērtēšana un informācijas sagatavošana sabiedrībai un EK par *Natura 2000* teritorijām, īpaši aizsargājamo sugu, īpaši aizsargājamo biotopu stāvokli un īpaši aizsargājamo sugu indivīdu iegūšanu   | Sugu grupas, par kurām iegūti un analizēti dabas dati, informācija par to stāvokli un izmaiņām, kas raksturo vides stāvokli valstī   | skaits | 16 | 15 | -6,3 % |     |
| 12.  | Nodrošināta CITES, Padomes regulas (EK) Nr. 338/97 “Par savvaļas dzīvnieku un augu sugu aizsardzību, regulējot tirdzniecību ar tām” un Komisijas regulas (EK) Nr. 865/2006 ieviešana un izpilde   | Izvērtēto darbību īpatsvars no pieteiktajām darbībām, nosakot priekšnoteikumus darbību veikšanai attiecībā uz starptautiskās tirdzniecības apdraudētajām un nemedījamām sugām   | % | 100 | 94 | -5,9 % |     |
| 13.  | Nodrošināta CITES, Padomes regulas (EK) Nr. 338/97 “Par savvaļas dzīvnieku un augu sugu aizsardzību, regulējot tirdzniecību ar tām” un Komisijas regulas (EK) Nr. 865/2006 ieviešana un izpilde   | Pārbaudītas starptautiskajā tirdzniecībā apdraudēto un nemedījamo sugu turēšanas un tirdzniecības vietas (īpatsvars no potenciāliem riska objektiem)   | % | 70 | 70 | 0 % |   |
| 14.  | Nodrošināta DDPS “Ozols” darbība un ģeotelpiskās informācijas uzturēšana atbilstoši nacionālajām un ES prasībām   | Uzturētie un aktualizētie dabas dati, informācija par ĪADT, mikroliegumiem, īpaši aizsargājamām sugām un biotopiem no iegūtās informācijas   | % | 100 | 100 | 0 % |     |
| 15.  | Nodrošināta DDPS “Ozols” darbība un ģeotelpiskās informācijas uzturēšana atbilstoši nacionālajām un ES prasībām   | Dabas datu, informācijas atbilstība INSPIRE direktīvas prasībām no INSPIRE uzturamās informācijas   | % | 100 | 100 | 0 % |     |
| 16.  | Nodrošināta DDPS “Ozols” darbība un ģeotelpiskās informācijas uzturēšana atbilstoši nacionālajām un ES prasībām   | DDPS “Ozols” izmantošanas pieprasījumi   | skaits | 200 000 | 362 705 | +81,4 % | DDPS “Ozols” uzturētā informācija par ĪADT, mikroliegumiem, īpaši aizsargājamo sugu dzīvotnēm un biotopiem tiek izmantota tautsaimniecības un teritorijas attīstības plānošanā, lai pēc iespējas mazinātu plānoto darbību ietekmi uz dabas vērtībām. Šī informācija tiek izmantota arī zinātnē un pētniecībā. DDPS “Ozols” uzturētā informācija tika izmantota arī zemes īpašnieku informēšanai par projekta “Dabas skaitīšana” rezultātiem. Tādējādi strauji palielinājās zemes īpašnieku interese par informācijas ieguvi no DDPS “Ozols” un tās izmantošanu. Arī pašvaldības uzsākušas jaunu teritorijas plānojumu izstrādi, tādēļ pieaug datu pieprasījums. Tāpat arvien vairāk meža apsaimniekošanas uzņēmumi DDPS “Ozols” izmanto kā datubāzi, lai pārliecinātos, vai netiks iepirkta koksne no bioloģiski augstvērtīgām vietām. Savukārt lauksaimnieki to izmanto, lai pārliecinātos, vai to īpašumā nav konstatēti bioloģiski vērtīgi zālāji, par kuriem ir iespējams saņemt atbalsta maksājumus. Tādēļ 2024. gadā DDPS “Ozols” izmantošanas pieprasījumu skaits ir ievērojami palielinājies   |
| 17.  | Nodrošināta tūrisma un dabas izglītības infrastruktūras objektu uzturēšana ĪADT un ilgtspējīga tūrisma popularizēšana, uzturot mobilo aplikāciju “Dabas tūrisms”    | Uzturēti labā stāvoklī un pilnveidoti tūrisma un dabas izglītības infrastruktūras objekti ĪADT   | skaits | 748 | 747 | -0,1 % |     |
| 18.  | Nodrošināta tūrisma un dabas izglītības infrastruktūras objektu uzturēšana ĪADT un ilgtspējīga tūrisma popularizēšana, uzturot mobilo aplikāciju “Dabas tūrisms”   | Lejupielādes no mobilās aplikācijas “Dabas tūrisms” par dabas tūrisma un dabas izglītības infrastruktūras objektiem ĪADT   | skaits | 5 000 | 9 313 | +86,3 % | Piecgades laikā sabiedrība ieguvusi jaunu noturīgu ieradumu regulāri doties dabā, tādējādi DAP uzturētā vietne ir kļuvusi par nozīmīgu informācijas avotu, lai saplānotu aktivitātes dabā. DAP arī savā komunikācijā turpina aktīvi izmantot atsauces uz mobilo aplikāciju “Dabas tūrisms”, to popularizējot, tādējādi veicinot tās izmantošanu. Tādēļ periodā mobilās aplikācijas “Dabas tūrisms” lejupielāžu skaits ir palielinājies  |
| 19.  | Palielināta sabiedrības izpratne par dabas vērtību nozīmi, izglītojot un informējot sabiedrību dabas aizsardzības jautājumos    | Noorganizētas dabas izglītības nodarbības, lekcijas, pasākumi un semināri, kā arī nodrošināta kompetenta dabas nozares pārstāvība citu organizāciju aktivitātēs   | skaits | 600 | 641 | +6,8 % | Pārskata periodā papildu izglītojošas aktivitātes īstenotas saistībā ar vairāku ĪADT jubilejas gadu: ĶNP 25, RNP 15, ZBR 25. Vairāki pasākumi rīkoti sadarbībā ar DAP īstenotajiem projektiem (LIFE-IP LatViaNature, LIFE REEF un LIFE FOR SPECIES)   |
| 20.  | Palielināta sabiedrības izpratne par dabas vērtību nozīmi, izglītojot un informējot sabiedrību dabas aizsardzības jautājumos    | Dalībnieki dabas izglītības nodarbībās, lekcijās, pasākumos un semināros   | skaits | 20 000 | 31 290 | +56,5 % | Ņemot vērā, ka ir īstenots vairāk dabas izglītības pasākumu, nekā sākotnēji plānots, attiecīgi ir palielinājies arī dalībnieku skaits  |
| 21.  | Nodrošināta kompensāciju izmaksu administrēšana, kompensējot zemes īpašniekiem neiegūtos saimnieciskos labumus par nacionālas vai ES nozīmes dabas vērtību saglabāšanu     | Izvērtēto kompensācijas pieteikumu īpatsvars no kopējā pieteikumu skaita par saimnieciskās darbības ierobežojumiem ĪADT un mikroliegumos | procenti | 100 | 88 | -12,5 % |     |
| 22.  | Nodrošināta kompensāciju izmaksu administrēšana, kompensējot zemes īpašniekiem neiegūtos saimnieciskos labumus par nacionālas vai ES nozīmes dabas vērtību saglabāšanu     | Izvērtēto kompensācijas pieteikumu īpatsvars no kopējā pieteikumu skaita par postījumiem, ko nodarījušas īpaši aizsargājamās nemedījamās un migrējošās sugas | procenti | 100 | 64 | -36,4 % | Saskaņā ar MK 18.02.2021. noteikumiem Nr. 114 “Kārtība, kādā zemes īpašniekiem vai lietotājiem nosakāmi to zaudējumu apmēri, kas saistīti ar īpaši aizsargājamo nemedījamo sugu un migrējošo sugu dzīvnieku nodarītajiem būtiskiem postījumiem, un minimālās aizsardzības pasākumu prasības postījumu novēršanai” DAP var izskatīt pieteikumu un pieņemt lēmumu par kompensācijas piešķiršanu akvakultūras nozarē pēc šajos noteikumos pretendentiem noteikto nosacījumu izpildes un atbilstības izvērtējuma. Piemēram, attiecībā uz uzņēmumiem, kas piedalās LAD administrētajā atbalsta pasākumā “Akvakultūra, kas nodrošina vides pakalpojumus”, pieteikumu var izskatīt vienīgi pēc noteikumos noteiktās informācijas saņemšanas no LAD. 2024. gadā LAD neiesniedza pieprasīto informāciju par visiem zivsaimniecības uzņēmumiem, tādēļ DAP nevarēja izvērtēt visus saņemtos pieteikumus  |
| 23.  | Nodrošināta sugu un biotopu aizsardzības jomas ekspertu sertificēšana un sertificēto ekspertu darbības uzraudzība    | Izvērtēto pieteikumu īpatsvars no kopējā skaita sertifikāta saņemšanai sugu un biotopu aizsardzības jomā | procenti | 100 | 100 | 0 % |     |
| 24.  | Nodrošināta sugu un biotopu aizsardzības jomas ekspertu sertificēšana un sertificēto ekspertu darbības uzraudzība    | Veiktas sugu un biotopu aizsardzības jomā sertificēto ekspertu sniegto atzinumu kvalitātes un atbilstības normatīvo aktu prasībām pārbaudes no kopējā atzinumu skaita   | procenti | 20 | 20 | 0 % |     |
| 25.  | Nodrošināta LDT apsaimniekošana    | LDT uzturētas Latvijas dabai raksturīgas savvaļas dzīvnieku sugas, nodrošinot dzīvnieku labturības prasības   | skaits | 20 | 21 | +5 % |     |
| 26.  | Līdzdalība vietējā līmeņa teritorijas attīstības plānošanas dokumentu izstrādē, sniedzot nepieciešamo informāciju par ĪADT, mikroliegumiem, īpaši aizsargājamām sugām un īpaši aizsargājamiem biotopiem, nosacījumiem un atzinumiem | Izsniegti nosacījumi, atzinumi un informācija vietējā līmeņa teritorijas attīstības plānošanas dokumentiem   | skaits | 170 | 277 | +62,9 % | Nosacījumi, atzinumi un informācija vietējā līmeņa teritorijas attīstības plānošanas dokumentiem tiek izsniegta atbilstoši pieprasījumu skaitam. Ņemot vērā, ka pēc administratīvi teritoriālās reformas pašvaldības ir uzsākušas jaunu teritorijas plānojumu izstrādi, 2024. gadā pieprasījumu skaits ir pārsniedzis plānoto  |

##

DAP darbības stratēģija 2024.-2027. gadam ir nākamo četru gadu “ceļa karte”, kurā izceltas četras svarīgākās DAP darbības prioritātes un kuras mērķis ir palīdzēt attīstīt iestādi un darbiniekiem attīstīties šajā dinamiskajā un izaicinājumiem pilnajā vidē un laikā. Stratēģija atspoguļo DAP misiju un vīziju, kā arī pauž DAP kopīgi noteiktās vērtības, uz kurām DAP darbinieki balstās ikdienas darbā. Stratēģijā ir izvirzīti GSR, kas attiecas uz vairākām darbības prioritātēm un raksturos DAP darbības rezultātu ilgtermiņā, kā arī ir noteikti KSR, kuri ir kopīgi visām tiešās pārvaldes institūcijām, par katru 2021.-2027. gada plānošanas perioda aktuālo valsts pārvaldes attīstības tēmu. Stratēģijas ieviešanas novērtējums par 2024. gadu sniegts 6. tabulā.

6. tabula. **DAP darbības stratēģijā iekļauto rezultatīvo rādītāju snieguma analīze**

| **Stratēģiskais mērķis un sasniedzamie rezultāti** | **Uzdevumi** | **Izpilde** |
| --- | --- | --- |
| R1.1.2.  Palielināti pašu ieņēmumi   | U1.1.2.3. Izstrādāt valsts mantas apsaimniekošanas ieņēmumu efektivizēšanas plānu  | Uzsākta valsts mantas apsaimniekošanas ieņēmumu efektivizēšanas plāna projekta izstrāde, kurā paredzēts, piemēram:* papildus esošajiem zemes nomas līgumiem nodot nomā dūņu ieguves vietu;
* niedru pļaušanas izsoles organizēt elektroniski un uz ilgāku termiņu;
* izvērtēt DAP stāvlaukumus, kuros nosakāma maksa par stāvēšanu;
* izvērtēt DAP stāvlaukumus, kuros ir iespējams iznomāt vietu elektrouzlādes punktu ierīkošanai.

Plāna izstrāde tiks pabeigta 2025. gadā |
| R1.2.1. Dabas centri attīstīti atbilstoši Dabas izglītības attīstības koncepcijai (KSR)   | U1.2.1.1. Izstrādāt nosacījumus dabas centru attīstībai un sagatavot ES struktūrfondu projektus, (projektu skaits - 5)  | Uzsākts LIFE IS SALACA projekts, kurā plānota ZBR dabas centra pilnveide, izveidojot un labiekārtojot četras telpas, kas kopā veidos vienotu interaktīvo ekspozīciju par upes ekosistēmu, apsaimniekošanas pasākumiem.Sagatavoti četru nacionālo parku dabas centru attīstības scenāriji. Izstrādāti vairāki pēcprojekta rezultātu uzturēšanas finansējuma varianti. Līdzdalība saistošo MK noteikumu izstrādē.  Izstrādāts, iesniegts CFLA un apstiprināts pirmais KF projekts – GNP dabas centra attīstīšana. Darbs pie projektu izstrādes tiks turpināts 2025. gadā |
| R2.1.1. Samazināts darbinieku atlasei un darbā ievadīšanai nepieciešamais laiks   | U2.1.1.1. Aktualizēt darbinieku atlases kārtību, iekļaujot  efektivizēšanas priekšlikumus darbinieka atlases laika samazināšanai  | Apkopoti dati par 2023., 2024. gadā darbinieku atlases procesam veltīto laiku (dienās), kas tiks izmantoti, lai novērtētu darbinieka atlases laika samazināšanos. Uzsākta darbinieku atlases kārtības aktualizēšana, kas turpināsies 2025. gadā  |
| R2.3.2. Ieviesta kompetenču pārneses un aizvietojamības sistēma (KSR)    | U2.3.2.1. Definēt “svarīgos” darbiniekus  | Izstrādāti kritēriji “svarīgo darbinieku” identificēšanai. “Svarīgie darbinieki” – darbinieki, kuriem ir kritiski svarīga loma iestādes noteikto mērķu sasniegšanā, un kuriem paredzams augstāks atalgojums atbilstoši iekšējiem un ārējiem normatīvajiem aktiem.Struktūrvienību vadītāji izvirzījuši šos darbiniekus |
| R3.1.1. Īstenota sadarbība ar stratēģiski nozīmīgiem partneriem   | U3.1.1.1. Izstrādāt plānu sadarbībai ar stratēģiski nozīmīgiem partneriem  | Izveidota DAP darba grupa plāna izstrādei. Noorganizēta pirmā koprades sesija, uzsākta kopradīto materiālu apkopošana. Plāna izstrāde tiks turpināta 2025. gadā |
| R4.1.1. Optimizēti procesi, samazinot izmaksas (KSR, GSR)  | U4.1.1.1. Izstrādāt optimizējamo procesu sarakstu un ieviešanas plānu  | Apkopoti priekšlikumi DAP funkciju un uzdevumu optimizācijai.Darbs tiks turpināts 2025. gadā |
| R4.2.2. Samazināts resursu patēriņš biroju uzturēšanai  | U4.2.2.1. Izstrādāt plānu DAP biroju uzturēšanas resursu samazināšanai  | Apkopota informācija par DAP biroju uzturēšanas pozīcijām un izdevumiem. Izvērtēti energoaudita ieteikumi.Darbs tiks turpināts 2025. gadā |
| R4.3.1. Ieviestas inovācijas, digitālie un tehnoloģiskie risinājumi DAP stratēģisko mērķu sasniegšanai (KSR)  | U4.3.1.1. Izstrādāt inovāciju, digitālo un tehnoloģisko risinājumu sarakstu un ieviešanas plānu  | Uzsākts darbs pie DAP Inovācijas laboratorijas izveides, kura identificēs tēmas iespējamām inovācijām. Plānots izmantot iespēju inovācijas un digitālos risinājumus īstenot Valsts kancelejas Inovācijas laboratorijas Dizaina sprinta konkursos. Plāna izstrāde tiks turpināta 2025. gadā |

## 2.3. 2024. gadā īstenotie prioritārie pasākumi

DAP 2024. gadā tika apstiprināts Valsts kancelejas centralizētais prioritārais pasākums “Valsts tiešās pārvaldes iestādēs nodarbināto  atalgojuma palielināšana” MK sēdes prot. Nr.47 43.§  2.p. (TAP 23-TA-2414).

Pasākuma mērķis ir nodrošināt valsts tiešās pārvaldes iestādēs nodarbināto konkurētspējīgu atlīdzību, kas ļautu piesaistīt un profesionāli attīstīt augsti kvalificētus speciālistus, veicinot iestāžu darba efektivitāti un  ilgtspējīgu attīstību. DAP pasākuma ietvaros tika piešķirti papildu finanšu līdzekļi 2024. gadā 110 649 eiro; 2025. gadā 205 844 eiro; 2026. gadā un turpmāk ik gadu 292 952 eiro. Par piešķirto finansējumu 2024. gadā alga ir palielināta114 darbiniekiem.

## 2.4. 2024. gadā pasūtītie un veiktie pētījumi

DAP 2024. gadā īstenojusi šādas bioloģiskās daudzveidības monitoringa programmas:

* *Natura 2000* monitoringu – iegūti un analizēti dabas dati, informācija par četrām sugu grupām (abinieki, rāpuļi, sikspārņi, lāči), to stāvokli un izmaiņām *Natura 2000* teritorijās;
* Valsts (fona) monitoringu – iegūti un analizēti dabas dati, informācija par 14 sugu grupām, to stāvokli un izmaiņām, kas raksturo vides stāvokli valstī (piekrastē ziemojošie putni, iekšzemē ziemojošie putni, jūrā ziemojošie putni, dienā aktīvie putni, naktī aktīvie putni,  plēsīgie putni, sikspārņi, abinieki, rāpuļi, lāči, dienas tauriņi, nakts tauriņi, spāres, skrejvaboles);
* Speciālo monitoringu – iegūti un analizēti dabas dati, informācija par trīs sugu grupām, to stāvokli un izmaiņām, kas raksturo sugu grupas populācijas izmaiņas un to ietekmējošos faktorus (piekrastē ligzdojošie putni,  migrējošie putni,  migrējošie sikspārņi).

Informācija par monitoringa programmu īstenošanu un tās rezultātiem pieejama DAP tīmekļvietnē: <https://www.daba.gov.lv/lv/biologiskas-daudzveidibas-monitoringa-parskati>, savukārt monitoringa dati reģistrēti DDPS “Ozols” reģistrēto lietotāju vidē. Pēc informācijas pieprasījuma tie ir pieejami arī citiem interesentiem.

Norādāms, ka ar esošo valsts piešķirto finansējumu nav iespējams nodrošināt 17 minimālo monitoringa apakšprogrammu skaita ieviešanu, jo finansējuma apjoms, kas ticis piešķirts pirms 10 gadiem, šobrīd nav pietiekošs, tādēļ, ka ir pieaugušas pakalpojumu izmaksas.

Ņemot vērā, ka monitoringa dati kalpo kā pamats EK iesniedzamajiem ziņojumiem un vides indeksiem, kas jāziņo starptautiskām institūcijām par vides stāvokli Latvijā, to kvalitāte un pieejamība ir īpaši būtiska. Tomēr daļu datu nav iespējams iegūt valsts monitoringa programmu ietvaros finansējuma trūkuma dēļ. Tāpēc trūkstošās datu kopas tiek iegūtas periodiski, izmantojot dažādu projektu sniegto atbalstu. Piemēram, dati par atsevišķām sugām tiek iegūti LIFE un LVAF finansētos projektos.

DAP aicina nevalstiskās organizācijas un zinātniskās iestādes pieteikties LVAF sadarbības projektiem, tādējādi meklējot iespējas izpildīt starptautiskās saistības. Sadarbībā ar nevalstiskajām organizācijām, zinātniskajām iestādēm un LVAF atbalstu 2024. gadā  noslēgusies atsevišķu izpētes projektu ieviešana:

* ES nozīmes biotopa ar kodu *3260 Upju straujteces un dabiski upju posmi* potenciāli papildus izdalāmo apakš variantu izpēte;
* starptautiski salīdzināmu Eirāzijas lūša *Lynx lynx* populācijas stāvokļa parametru ieguve Latvijā;
* arī portālā “Dabas dati” reģistrētie sugu novērojumi sniedz atbalstu DAP sugu izplatības karšu izveidē, kā arī palīdz īstenot fona monitoringu.

Izpētes veiktas arī ĪADT dabas aizsardzības plānu izstrādēs, aktualizējot esošo un iegūstot jaunu informāciju par īpaši aizsargājamam sugām un īpaši aizsargājamiem biotopiem.

## 2.5. Sadarbības partneru finansēto programmu un ārvalstu ieguldījumu programmu ietvaros īstenoto projektu rezultāti un līdzekļu izlietojums

2024. gadā DAP īstenojusi 14 projektus īpaši aizsargājamo sugu un biotopu labvēlīga aizsardzības stāvokļa uzturēšanai un uzlabošanai, tai skaitā piecusprojektus ĪADT dabas aizsardzības plānos paredzēto apsaimniekošanas pasākumu ieviešanai.

### KF projekti

**Dabas aizsardzības plānu izstrāde bioloģiskās daudzveidības saglabāšanai rezervātos un nacionālajos parkos (2.2.3.3/1/24/I/001 – Dabas plānu izstrāde)**

Projekta mērķis ir sagatavot priekšnoteikumus bioloģiskās daudzveidības saglabāšanai, izstrādājot sešus dabas aizsardzības plānus īpaši aizsargājamām dabas teritorijām, kurās atrodas lielas valsts zemju platības, kas nodotas Dabas aizsardzības pārvaldes valdījumā.

Pārskata periodā paveiktais:

* 2024. gada 3. septembrī noslēgts līgums ar CFLA par projekta realizāciju;
* izveidota projekta komanda un aprīkotas trīs jaunas darba vietas;
* uzsākta Grīņu dabas rezervāta bioloģiskās daudzveidības izpēte, saņemti atzinumi par sūnām, virsāju biotopiem un ieteikumi apsaimniekošanas pasākumu veikšanai;
* projekta ieviešanā izlietoti 42 322 eiro.

**Apsaimniekošanas pasākumu veikšana īpaši aizsargājamās dabas teritorijās un mikroliegumos biotopu un sugu aizsardzības stāvokļa uzlabošanai (5.4.3.0/20/I/001 – Biotopu un sugu dzīvotņu atjaunošana)**

Projekta mērķis ir veicināt ES nozīmes aizsargājamo biotopu un sugu dzīvotņu labvēlīga aizsardzības stāvokļa sasniegšanu 30 *Natura 2000* teritorijās, radot piemērotus apstākļus 20 ES nozīmes aizsargājamo biotopu un vismaz astoņu sugu dzīvotņu ilgtspējīgai pastāvēšanai, kā arī veicināt 13 aizsargājamo aleju, kas vienlaikus ir ES nozīmes sugu dzīvotnes, atbildīgu apsaimniekošanu.

Pārskata periodā paveiktais:

* Pabeigta krastu stiprinājuma izbūve Rāznas ezera krastā pie Lipuškiem un krasta stiprinājuma būve nodota ekspluatācijā;
* Projekts ir pabeigts pilnībā.

**Purvu ekosistēmu atjaunošana ĪADT (6.1.1.7/1/24/I/001)**

Projekta mērķis ir veicināt ES nozīmes biotopu atjaunošanu vai vēsturisko kūdras ieguves vietu renaturalizāciju ĪADT, bioloģiskās daudzveidības veicināšanai un ekosistēmu pakalpojumu nodrošināšanai.

Pārskata periodā paveiktais:

* uzsākta darbība GNP un ĶNP ar kopējo sasniedzamo pasākuma iznākuma rādītāju 353 ha – veikta projekta īstenošanas teritoriju atlase, sugu un biotopu un hidroloģiskā izpēte un sagatavoti ekspertu atzinumi, kas ir pamatojums turpmāk veicamajām darbībām;
* nodrošināta sākotnējā projekta publicitāte – izveidota sadaļa DAP tīmekļvietnē, sagatavota un publicēta informācija.

### LIFE projekti

**LIFE-IP LatViaNature**

Projekta mērķis ir ieviest Latvijā *Natura 2000* teritoriju prioritāro rīcību programmu (<https://latvianature.daba.gov.lv/dokumenti/prioritaro-ricibu-programma-natura-2000-tiklam-latvija-2021-2027/>), nodrošinot ES nozīmes biotopu un sugu labvēlīgu aizsardzības stāvokli, kā arī izstrādājot piemērotas un inovatīvas pieejas aktuālu dabas aizsardzības jautājumu risināšanā.

Pārskata periodā tiek īstenotas 43 projekta aktivitātes (no kopskaitā 51). No tām desmit pabeigtas līdz 2024. gada beigām (četru aktivitāšu īstenošana pabeigta 2024. gadā), atbilstoši laika grafikam, t.sk.:

* notiek vēsturiski lielākais pētījums par invazīvo sugu ierobežošanu Latvijā. Invazīvo sugu izskaušanas metožu testēšana notiek DAP pilot teritorijās vairāk nekā 100 ha platībā. 2024. gadā veikti sekojoši darbi:

1. Kanādas zeltgalvītes apkarošana veikta 23,86 ha platībā;

2. ošlapu kļavas apkarošana veikta 26,44 ha platībā;

3. vārpainās korintes apkarošana veikta 32,9 ha platībā;

4. puķu spriganes apkarošana veikta 5,66 ha platībā.

Plašāka informācija pieejama tīmekļvietnē <https://latvianature.daba.gov.lv/invazivo-sugu-ierobezosanas-teritorijas/>;

* izstrādāti invazīvo sugu pārvaldības pasākumu plāni divām pilot sugām – sarkanausu bruņurupucim un puķu spriganei;
* turpinās pilot programmu “Dzīvais mežs” un “Ziedu pļavas” īstenošana, kurās apvienoti 140 zemes īpašnieki. Pilot programmā “Dzīvais mežs” izmaksāti atbalsta maksājumi 58 762 eiro, savukārt pilot programmā “Ziedu pļavas” izmaksāti atbalsta maksājumi 83 497 eiro apmērā;
* projekts LatViaNature iekļūst EK prestižā apbalvojuma *Natura 2000* Award finālā kā viens no veiksmīgākajiem 97 projektu konkurencē;
* noorganizētas 10 talkas, pulcējot 284 interesentus (7 invazīvo sugu ierobežošanas talkas un 3 biotopu/ dzīvotņu atjaunošanas talkas);
* pabeigta *Natura 2000* teritoriju līmeņa un valsts līmeņa aizsardzības mērķu noteikšana ES nozīmes sugām un biotopiem. Rezultāti prezentēti divos semināros;
* organizēts ideju maratons “Ķeram svešos Latvijas dabā” sadarbībā ar LBTU un LLKC;
* sagatavota un izplatīta izglītojoša īsfilmu sērija “Vecās piepes stāsti”, vairāk nekā 84 000 skatījumu projekta sociālo mediju kanālos;
* sagatavoti izzinoši izdevumi “ES Biotopu direktīvas augu vēstules” (<https://latvianature.daba.gov.lv/izglitojosimateriali/vestules/>) un “ES Biotopu direktīvas biotopu autobiogrāfijas” (<https://latvianature.daba.gov.lv/izglitojosimateriali/es-biotopu-direktivas-biotopu-biografijas/>);
* dalība sešās starptautiskās konferencēs;
* noorganizēts seminārs “Daļēji dabisko ekosistēmu saglabāšana, atjaunošana un monitorings 23.02.2024”, iesaiste Ziemeļvalstu un Baltijas valstu tīklošanās pasākuma noorganizēšanā Latvijā 16.-18.09.2024.;
* noorganizēts mazo grantu konkurss sadarbībā ar LDF un LLKC: “Inovatīvu pļavas produktu ideju īstenošana”. Pieteikumu vērtēšana tiks pabeigta 2025. gada janvārī.

**LIFE REEF**

Projekta galvenais mērķis ir jūras biotopu un sugu izpēte un visaptverošas aizsardzības sistēmas izveide aizsargājamām jūras teritorijām Latvijas ekskluzīvajā ekonomiskajā zonā.

Projektā tiek realizēta ES nozīmes aizsargājamo jūras biotopu ar kodu *1110 Smilts sēkļi jūrā* un ar kodu *1170 Akmeņu sēkļi jūrā* kartēšana un izpēte aptuveni 4 116 km² plašā Baltijas jūras akvatorijā, kā rezultātā plānots veicināt šo biotopu un to apdzīvojošo sugu ilgtspējīgu pastāvēšanu un apsaimniekošanu, kas vienlaikus veicinās gan zivju populāciju, gan putnu dzīvotņu uzlabošanos.

Pārskata periodā sekmīgi noritējusi projekta aktivitāšu īstenošana atbilstoši laika grafikam:

* projekts prezentēts starptautiskā jūras vides forumā “European Maritime Day 2024”, Svendborgā, Dānijā;
* noslēgušās spalvmetēju putnu avio uzskaites vasaras periodā;
* nodrošināta ceļojošās fotoizstādes “Baltijas dziļjūra” eksponēšana;
* sagatavota un publicēta projekta dokumentālā filma “Baltijas jūra – trauslais zemūdens patvērums”. Filmas pirmizrāde organizēta LTV1 kanālā;
* turpinās darbs pie dabas aizsardzības plāna izstrādes visam AJT tīklam kā arī zinātnisko pamatojumu sagatavošanas jaunu AJT robežu noteikšanai.

**LIFE FOR SPECIES**

Projekta mērķis ir uzlabot apdraudēto sugu pārvaldību, ietverot tajā datu kvalitātes un kvantitātes uzlabošanu par sugu sastopamību, jauna apdraudēto sugu saraksta (Sarkanās grāmatas) un īpaši aizsargājamo sugu saraksta sastādīšanu, kā arī palielinot ieinteresēto pušu un sabiedrības informētību un aktīvu iesaisti sugu praktiskajā aizsardzībā.

Pārskata periodā paveiktais:

* DDPS “Ozols” izstrādāta piekrastē ligzdojošo putnu monitoringa anketa un datu pārvaldības rīks, kas ļauj efektīvāk ievākt monitoringa datus lauka apstākļos, apstrādāt un analizēt tos;
* noorganizēti pieci ekspertu un sugu aizsardzībā iesaistīto institūciju darbinieku apmācību un kalibrācijas semināri par sugu un dabas aizsardzības aktualitātēm 207 dalībniekiem. Semināri organizēti par šādām sugu grupām – putni, sūnas, sēnes un gļotsēnes, vaskulārie augi, ar bioloģiski vērtīgiem kokiem saistītās ķērpju un bezmugurkaulnieku sugas;
* sadarbībā ar dabas centriem organizēti pieci sabiedrību izglītojošie pasākumi par apdraudētajām sugām – zirnekļiem, taisnspārņiem, susuriem un zaļo krupi. Kopumā pasākumus apmeklējuši vairāk nekā 106 personas;
* noorganizēta starptautiski zinātniskā konference par apdraudēto sugu aizsardzību, pulcējot vairāk kā 100 dalībniekus no 14 valstīm. Konferences ietvaros īstenota īpaša sesija par dabas aizsardzības telpisko datu pārvaldības risinājumiem;
* sadarbībā ar projekta partneriem veikts socioekonomiskais izvērtējums projekta ietvaros izstrādātajiem priekšlikumiem aizsargājamo sugu saraksta pārskatīšanai;
* turpinās darbs pie Latvijas Sarkanās grāmatas un metodisko materiālu par apdraudētajām un aizsargājamajām sugām izstrādes;
* projekta ieviešana pagarināta līdz 2025. gada 31. decembrim.

**LIFE IS SALACA**

Projekta mērķis ir veicināt labas ūdeņu ekoloģiskās kvalitātes un labvēlīga saldūdeņu biotopu aizsardzības stāvokļa sasniegšanu, kā to nosaka Ūdens struktūrdirektīva, Biotopu direktīva un ES bioloģiskās daudzveidības stratēģija.

Pārskata periodā paveiktais:

* izstrādāta projekta tīmekļvietne, notikuši četri informatīvie semināri par projekta uzsākšanu;
* organizēti pieredzes apmaiņas semināri ar projektu LIFE GoodWater IP un “Ar smago tehniku upē – izaicinājumi, ieguvumi ūdensteču tīrīšanā un atjaunošanā”;
* realizēta dalība konferencēs “Mūžīgā kustībā un mainībā esošā Baltijas jūra, piekraste un Salaca” un Latvijas Universitātes 82. starptautiskajā zinātniskajā konferencē;
* dalība pasākumos vietējai sabiedrībai – Salacas krastu sakopšanas talkā, izzinošā pārgājienā “Krastings gar Salacu”, izglītojošā pasākumā ar ZBR Jaunajiem Reindžeriem;
* izveidota datubāze par projekta upēm, monitoringa vietu saraksts. Izstrādāta harmonizēta metodika, kas iekļauj Ūdens struktūrdirektīvas un Biotopu direktīvas prasības – protokols un aizpildīšanas instrukcija;
* veikti upju apsekojumi 103 km kopgarumā;
* veikti Salacas un tās piekrastes teritoriju apsekojumi dabā un atzinumu sagatavošana par plānoto straujteču atjaunošanas darbu ietekmi uz īpaši aizsargājamām sugām un biotopiem;
* veikta projekta teritorijas upju - Salacas, Svētupes, Iģes, Joglas, Korģes, Glāžupes, Jaunupes applūstošo teritoriju modelēšana (ar 10% applūduma varbūtību) un aizsargjoslu noteikšana. Sagatavota metodika aizsargsjoslu izzīmēšanā. Īstenota sadarbība ar VVD, KEM, Limbažu un Valmieras novada pašvaldībām. Dati iesniegti Limbažu un Valmieras novada pašvaldībām, projekta rezultātu integrēšanai teritoriālajos plānojumos, un iekļauti applūstošo teritoriju modelī;
* veikts upmalu mežu plānoto apsaimniekošanas vietu izvērtējums, lai pārbaudītu ES nozīmes biotopus un retās un īpaši aizsargājamās sugas;
* uzsākts darbs pie Salacas un tās pieteku ekoloģiskās un biotopu kvalitātes novērtējuma.

**LIFE Osmo Baltic**

Projekta mērķis ir ekoloģiskā tīkla izveide lapkoku praulgrauža aizsardzībai Baltijā.

Pārskata periodā paveiktais:

* veikti administratīvie darbi projekta veiksmīgai uzsākšanai – noslēgta partnerības vienošanās ar Lietuvas dabas fondu, pieņemti darbā projekta pamatdarbinieki;
* sagatavota un publicēta  informācija par projektu DAP tīmekļvietnē (latviešu un angļu valodās);
* izstrādāts zīmes “Bioloģiski vērtīgs koks” koncepts, izgatavotas un izdalītas 1000 pirmās zīmes, sagatavots un tīmekļvietnē publicēts informatīvi izglītojošs materiāls par bioloģiski vērīgiem kokiem;
* noorganizētas piecas izglītojošas talkas;
* DDPS Ozols reģistrēti 2 213 jauni dižkoki;
* uzsākta ziņošanas par “Dižkokiem” publiskās aplikācijas uzlabojumu izstrāde;
* izvērtēti programmā “No koka uz koku” pieteiktie 620 koki un pieņemts lēmums par 188 koku virzīšanu līgumu slēgšanai par sakopšanu;
* uzsākts darbs pie dabas aizsardzības plānu dabas parka “Ogres ieleja” un aizsargājamo ainavu apvidus “Ziemeļgauja” izstrāde.

### ERASMUS+ projekts

**KnowNature**

Projekts uzsākts 2023. gada februārī, un tā mērķis ir kopīgas metodikas izstrāde tūrismā iesaistīto pušu apmācībām ĪADT EUROPARC Ziemeļvalstu-Baltijas reģionā, kuras ieguvušas Eiropas ilgtspējīga tūrisma hartas sertifikātu.

Pārskata periodā paveiktais:

* noorganizēta pirmā sanāksme/seminārs tūrismā iesaistītajām pusēm ĶNP, uzsākot apmācību metodikas izstrādes procesu;
* noorganizētas pirmās starptautiskās mācību un pieredzes apmaiņas brauciens tūrisma uzņēmējiem, kuru darbība ir saistīta ar būvēm (ēdinātājiem, naktsmītņu un apskates objektu īpašniekiem u.tml.). Mācību laikā dalībniekiem nodrošināta iespēja apgūt un iepazīt Zviedrijas, Igaunijas un Latvijas ĪADT saimniekojošo uzņēmēju pieredzi un dabai draudzīgas uzņēmējdarbības pieredzi, veidot sadarbības tīklu, dibināt jaunus kontaktus utt. Visi materiāli tiek apkopoti kopīgā apmācību metodikā, kas pēc projekta beigām būs izmantojama uzņēmēju apmācībām arī citu valstu ĪADT.

### LVAF projekti

**Priekšnoteikumu radīšana ES nozīmes biotopu un sugu dzīvotņu labvēlīga aizsardzības statusa atjaunošanai – zemes vienību kadastrālā uzmērīšana un mežu inventarizācija (1-08/41/2024)**

Pasākuma īstenošanas mērķis ir nodrošināt DAP pārvaldīšanā nodoto VARAM valdījumā esošo zemju kadastrālu uzmērīšanu un reģistrēšanu zemesgrāmatā, paralēli nodrošināt valsts meža inventarizāciju (meža inventarizāciju iespējams veikt zemes vienībām, kuras ir kadastrāli uzmērītas – ar dabā identificējamām robežzīmēm un esošiem robežplāniem), ar tai sekošu valsts meža apsaimniekošanas plānu izstrādi. Lai realizētu minēto pasākumu, tiek nodrošināti priekšnoteikumi tālākām darbībām Latvijas bioloģiskās daudzveidības aizsardzībai, dzīvās dabas līdzsvarotai un ilgtspējīgai izmantošanai, kā arī kvalitatīvai tās uzraudzībai.

Pasākuma īstenošanas gaitā norisinājās:

* DAP pārvaldījumā esošo neuzmērīto zemju kadastrālu uzmērīšana – kadastrāli uzmērītas 13 zemes vienības un izgatavoti zemes robežu, situācijas un apgrūtinājumu plāni, kas reģistrēti Nekustamā īpašuma valsts kadastra informācijas sistēmā. Kadastrāli uzmērītas zemes vienības 2680,18 ha platībā;
* DAP pārvaldījumā esošo meža zemju inventarizāciju izstrāde un iesniegšana VMD. Projekta ietvaros izstrādāta meža inventarizācija 12 zemes vienībām (zemes gabalu kopplatība 257,88 ha), tajās inventarizētas meža zemes 203,94 ha platībā.

**“Kas mežā brīkšķināja?” etnozooloģijas ekspozīcija LDT (1-08/45/2024)**

Pasākuma īstenošanas mērķis bija papildināt LDT izglītības programmu ar interaktīvu etnozooloģijas ekspozīciju “Kas mežā brīkšķināja?”.

Pārskata periodā paveiktais un projekta laikā organizētas šādas aktivitātes:

* LDT etnozooloģijas ekspozīcijas “Kas mežā brīkšķināja?” izgatavošana un uzstādīšana. Ekspozīcija sastāv no divām daļām:
1. interaktīvās galerijas “Latvijas savvaļas dzīvnieki latviešu folklorā”, kurā izveidoti 6 lielformāta interaktīvie stendi, kuros skaidrota informācija par konkrētā dzīvnieka attēlojumu Latviešu folklorā un kultūrā;
2. autentisko budēļu masku izstāde ar skaidrojumiem, gan par šo masku simbolisko nozīmi budēļu gājienos, gan par to tapšanu un materiāliem.
* Ekspozīcijas abām daļām veltīti ceļveži ar uzdevumiem četrām klašu grupām (1.-3. klase; 4.-6. klase; 7-9. klase un vidusskola), kas veicinās izziņu, izpēti un iesaisti. Vidusskolai domātos ceļvežus varēs izmantot arī pieaugušie LDT apmeklētāji.
* Publicitātes/atklāšanas pasākums - projekta noslēgumā tika īstenota vides izglītības darbnīca saistībā ar ekspozīcijas tēmu (etnogrāfisko masku veidošana, dzīvnieku simboliskā nozīme folklorā, caur dzīvnieku tēliem nodotā dzīvesziņa u.tml.), kas vienlaicīgi kalpoja kā izglītojošās programmas atklāšanas pasākums.

**Digitālās transformācijas ieviešana DAP – digitālo risinājumu ieviešana DDPS “Ozols” sistēmas izmantošanā (1-08/33/2024)**

Pasākuma mērķis ir uzlabot un sakārtot DAP darbinieku darbu dabā, īpaši tajās ĪADT, kur nav pieejams mobilais internets.

Pārskata periodā plānotais:

Ņemot vērā, ka 2023. gadā samazinājās mobilo tīklu pārraides pārklājums, daudzās ĪADT nav pieejams mobilais internets, lai pilnvērtīgi veiktu kontroles dabā. DDPS “Ozols” nenodrošina bezsaistes datu ievākšanas un rediģēšanas iespējas mobilajās ierīcēs. Tas ierobežo pārbaudes veikšanu un apgrūtina datu ievākšanas un kvalitātes nodrošināšanu. Lai optimizētu  un organizētu pārbaudes dabā, bija nepieciešams izveidot tematiskās bezsaistes kartes inspektoru un ekspertu darbam, piemēram, dabas karte, kas iekļautu dabas objektus: biotopus, dižkokus, sugu dzīvotnes. Apsaimniekošanas karte, kas iekļautu infrastruktūras un apsaimniekošanas informācijas ievadi un aktualizāciju. Tāpat arī citas kartes, piemēram, ĪADT un mikroliegumos konstatēto pārkāpumu fiksēšanai un datu aktualizācijai. Lai veicinātu datu kvalitāti un datu aktualizāciju, bija jāizstrādā attiecīgo datu kopu ievades un aktualizācijas anketas.

Projekta īstenošanas gaitā tika:

* apkopota līdzšinējā pieredze un izstrādāti ieteikumi nepieciešamajām bezsaistes karšu datu kopām;
* izstrādātas un ieviestas tematiskās bezsaistes kartes (3 tematiskās kartes);
* izstrādātas un ieviestas datu aktualizācijas anketas (2 elektroniski aizpildāmie darba procesa dokumenti (piemēram, e-anketa, e-pārbaudes akts));
* datu kopu ES2030 mērķu sasniegšanai integrēšana DDPS “Ozols” portāla vidē - izstrādāts analīzes rīks par  īpaši aizsargājamo teritoriju pārklājumu ar apgrūtinātajām teritorijām (sasaiste ar izstrādē esošo LVAF sadarbības projektu ar LU);
* veikta GPS ierīču iegāde un apmācības to lietošanā.

**Interaktīvas ekspozīcijas veidošana Mobilās dabas izglītības klases vajadzībām - 2. kārta (1-08/44/2024)**

Pasākuma mērķis bija papildināt mobilās dabas izglītības klases piedāvājumu, radot inovatīvus, iesaistošus, mūsdienu vizuālajām prasībām atbilstošus dabas izglītības materiālus.

Pārskata periodā paveiktais:

* ekspozīcijas pamatu veido dabas izglītības spēles, kur katra izstrādāta pēc individuāla projekta. Projekta pirmajā kārtā spēļu tematika tika vērsta uz trīs ekosistēmu - saldūdeņu, purvu un zālāju izzināšanu. Secīgi 2. kārtā spēļu saturiskais piedāvājums papildināts ar meža ekosistēmas, piekrastes ekosistēmas un invazīvo sugu izzināšanas spēlēm. Tādējādi mobilās dabas izglītības klases saturiskajā piedāvājumā ir nosegtas piecas tematiskās ekosistēmas - saldūdeņi, purvi, zālāji, meži un jūras piekraste. Tas ļaus veidot labāku izpratni par dažādu ekosistēmu elementu savstarpējo saistību, to potenciālajiem apdraudējumiem, apsaimniekošanas veidiem un nozīmi. Tāpat arī dos katram indivīdam iespēju iesaistīties ekosistēmas saglabāšanā – “ko konkrēti es varu ieviest vai pārtraukt, lai palīdzētu uzlabot situāciju?”.

### ZF projekts

**Zivju resursu kontroles pasākumu pilnveidošanai ĪADT paredzēto tehnisko līdzekļu uzlabošana (Nr. 1.11.; Zivju fonda padomes 30.04.2024. sēdes protokols Nr. 4.1-28e/4/2024 par piešķirto atbalstu)**

Projekta mērķis bija tieši saistīts ar zivju resursu aizsardzības un uzraudzības pasākumu realizāciju ĪADT, t.sk. Baltijas jūras piekrastē esošajās aizsargājamās jūras teritorijās, kā arī ar īpaši aizsargājamu zivju sugu un ūdensdzīvnieku aizsardzības un uzraudzības pasākumu realizāciju. Mērķis - nodrošināt inspektorus ar maksimāli iespējamas redzamības instrumentiem, attālas novērošanas iespējām grūti pieejamās vietās un apstākļos.

Pārskata periodā paveiktais:

* lai veiktu normatīvo aktu ievērošanas kontroli tika iegādāti īpaši jaudīgi LED lukturi, kuru gaisma ir ar maksimālo jaudu 40 000 lūmenu un 871 m stara attālumu. X50 apgaismo iespējami lielu laukumu ar 120 grādu platu stara leņķi;
* zivju resursu aizsardzības un uzraudzības pasākumu realizācijai ĪADT DAP Kurzemes un Latgales reģionālās administrācijas vajadzībām tika iegādātas īpaši augsta līmeņa termokameras / binokļi, kas kopumā būtiski veicinās pastāvīgu uzraudzību, potenciālo pārkāpumu konstatēšanu un pierādījumu nostiprināšanu;
* DAP Latgales un Kurzemes reģionālo administrāciju inspektoru vajadzībām tika iegādāti laivu elektromotori komplektā ar litija akumulatoriem ar mērķi nodrošināt drošu pārvietošanos ūdensobjektos jebkurā diennakts laikā, tādējādi paaugstinot valsts vides inspektoru darba efektivitāti;
* rāciju iegāde tika īstenota ar mērķi nodrošināt efektīvu inspektoru saziņu reidu laikā;
* piekabes ar vāku iegāde bezceļu tehnikas, piemēram, kvadricikla u.tml. transporta līdzekļu pārvadāšanai;
* Pierīgas reģionālās administrācijas vajadzībām tika iegādāts iespējami maza izmēra un viegls drons. Tas kopumā nepieciešams, lai veiktu attālinātu (t.sk. diennakts tumšajā laikā normatīvo aktu ievērošanas uzraudzību ĪADT) upju posmu novērošanu un attālinātu, grūti pieejamo apvidu uzraudzību, aizsargājamo zivju sugu aizsardzību un preventīvo pasākumu īstenošanu.

## 2.6. Pakalpojumi

DAP sniedz 20 publiskos pakalpojumus, kas izriet no DAP normatīvajos aktos noteiktajām funkcijām un uzdevumiem, kā arī vienu maksas pakalpojumu – “Līgatnes dabas taku apmeklējums”. 2024. gadā uzskaitīti 40 242  LDT apmeklētāji.

Informācija par minētajiem pakalpojumiem pieejama portālā [www.latvija.lv](https://www.latvija.lv) un DAP tīmekļvietnē “Pakalpojumi” <https://www.daba.gov.lv/lv/pakalpojumi>.

DAP sniegto pakalpojumu izpildes rādītāju rezultāti par 2024. gadu apkopoti pakalpojumu sniegšanas efektivitātes izvērtējumā un par publiskajiem pakalpojumiem atspoguļoti 6.  tabulā. Šajā tabulā nav iekļauts publiskais pakalpojums “Informācija no Dabas datu pārvaldības sistēmas”, jo šis pakalpojums tiek sniegts tiešsaistes režīmā - 2024. gadā DDPS “Ozols” apstrādāti 224 774  pakalpojuma pieprasījumi par datu saņemšanu.

2. attēls. DAP sniegtie publiskie pakalpojumi. Kopā 2 249 pieprasījumi.

3. attēls. DAP sniegto publisko pakalpojumu sadalījums pa pieprasīšanas kanāliem.

4. attēls. DAP sniegto publisko pakalpojumu pieprasīšanas kanāli.

DAP sniedz arī starpiestāžu pakalpojumus– nosacījumus, atzinumus, informāciju citām valsts pārvaldes iestādēm un pašvaldībām. Nosacījumi un atzinumi tiek sniegti iestāžu savstarpējās sadarbības ietvaros, lai nodrošinātu kompetentās iestādes funkciju un uzdevumu izpildi – lēmumu pieņemšanu un administratīvo aktu izdošanu. DAP sniedz:

* atzinumus Valsts vides dienestam par sākotnējo ietekmes izvērtējumu un tehniskajiem noteikumiem;
* atzinumus Valsts meža dienestam par koku ciršanu mežā;
* atzinumus pašvaldībām par koku ciršanu ārpus meža;
* atzinumus pašvaldībām par lauksaimniecības zemes ierīkošanu mežā;
* atzinumus pašvaldībām par parku un mežaparku izveidošanu mežā un to apsaimniekošanu;
* nosacījumus un atzinumus par pašvaldību teritoriju plānojumiem.

**Sniedzot nosacījumus un atzinumus, DAP izvērtē paredzēto darbību vai plānošanas dokumentu atbilstību dabas aizsardzību regulējošiem normatīvajiem aktiem.**

## 2.7. Pārskats par vadības un darbības uzlabošanas sistēmām efektīvas darbības nodrošināšanai un informācija par veiktajām strukturālajām reformām un reorganizācijām

DAP iekšējās kontroles sistēma ietver iestādes darbības plānošanu, kontroles vides izveidošanu, risku noteikšanu, analīzi un novērtēšanu, kontroles un uzraudzības pasākumu īstenošanu, informācijas un saziņas nodrošināšanu.

2024. gadā uzsākta Komunikācijas un dabas izglītības departamenta apspriešana, kas paredz 3 nodaļu apvienošanu. Departaments tiks izveidots 2025. gadā.

DAP noteiktās procedūras un kārtības sekmē iestādes mērķu sasniegšanu un efektīvu darbību, pārskatu ticamību un darbības atbilstību tiesību aktiem.

# 3. Personāls

2024. gadā DAP vidēji bija 189 amata vietas, no kurām 69 ierēdņu un 120 darbinieku amata vietas, tajā skaitā projektu komanda ar 54 amata vietām.

5. attēls. 2024. gadā DAP nodarbināto sadalījums.

## 3.1. Amata vietu skaits un faktiskais vidējais darbinieku skaits

DAP amata vietu skaits un faktiskais vidējais darbinieku skaits apkopots 8. tabulā.

7. tabula. Amata vietu skaits un faktiskais vidējais darbinieku skaits

|  |  |
| --- | --- |
| **Amata vietu skaits** | **Faktiskais vidējais darbinieku skaits** |
| 189 | 197,8 |

##  3.2. Personāla izglītība

95,4% DAP darbinieku ieguvuši augstāko izglītību. Visplašāk pārstāvētā izglītība ir DAP darbības nozarei atbilstošā jomā – bakalaura vai maģistra grāds bioloģijā, mežsaimniecībā un ģeogrāfijā. Ievērojama daļa darbinieku ieguvuši izglītību tiesību zinātnē, ekonomikā, pedagoģijā un sociālajās zinātnēs. 3,1% jeb 6 darbiniekiem ir doktora grāds.

8. tabula. **DAP personāla izglītība**

|  |  |  |  |
| --- | --- | --- | --- |
| **Izglītības līmenis** | **Darbinieku skaits** | **Ierēdņu skaits** | **Kopā** |
| Bakalaura grāds  | 68 | 28 | 96 |
| Maģistra grāds  | 45 | 41 | 86 |
| Doktora grāds  | 6 | 0 | 6 |
| Vidējā izglītība  | 9 | 0 | 9 |

## 3.3. Personāla mainība

Kopumā 2024. gadā iecelti valsts civildienesta ierēdņa amatā vai pieņemti darbā tika 35 nodarbinātie un pārtrauktas valsts civildienesta vai darba tiesiskās attiecības ar 22 nodarbinātajiem. Personāla rotācijas koeficients pārskata gadā ir 0,28 (pieņemto + atlaisto darbinieku skaits /amatu vidējais skaits). Salīdzinot ar 2023. gadu, personāla rotācijas koeficients palicis nemainīgs.

## 3.4. Personāla vidējais sadalījums pa vecuma un dzimuma grupām

6. attēls. 2024. gadā DAP strādājušās sievietes un vīrieši.

7. attēls. DAP personāla sadalījums pa vecuma un dzimuma grupām.

# 4. Komunikācija ar sabiedrību

Viens no DAP uzdevumiem ir nodrošināt sabiedrības informēšanu un izglītošanu par dabas saglabāšanas nozari, iestādes darbību, pieņemtajiem lēmumiem, dabas aizsardzības aktualitātēm, kā arī veicināt sabiedrības iesaisti dabas saglabāšanas aktivitātēs. Īstenojot šos uzdevumus, pārskata periodā DAP turpināja mērķtiecīgu un proaktīvu komunikāciju, sadarbojoties ar medijiem, organizējot informatīvus pasākumus, veidojot jaunus komunikācijas rīkus, kā arī attīstot dabas izglītības centru darbu. DAP radītā informācijas aprites kārtība nodrošina sekmīgu sadarbību ar medijiem un sabiedrības informēšanu visos Latvijas reģionos, kā arī dažādu interešu grupu informēšanu par specifiski tām adresētām tēmām.

## 4.1. Pasākumi, kas veikti sabiedrības informēšanai un izglītošanai

**Informācija medijiem**

Atbilstoši aktualitātēm dabas aizsardzības nozarē, kā arī DAP īstenotajām aktivitātēm, apsaimniekošanas darbiem un kontrolēm pārkāpumu ierobežošanai, kopumā pārskata periodā sagatavotas un medijiem izsūtītas 140 preses relīzes. Taču būtiski attīstīta tiešā sadarbība ar medijiem, iniciējot sižetus un publikācijas, kā arī sniedzot tiešus skaidrojumus – kopumā 350 skaidrojumi (53 % pieaugums salīdzinājumā ar 2023. gadu). Tas rezultējies ar vairāk nekā 7 000 publikācijām par DAP pārstāvētajām tēmām.

Visvairāk komentāru sniegts par savvaļas dzīvniekiem (visplašāk par krupjiem, putniem, roņiem un lāčiem) un  DAP pasākumiem/talkām, ko īsteno dabas centri, projekti un reģionālās administrācijas. Ļoti liela mediju interese ir bijusi arī par kokiem, tostarp dižkokiem, koku ciršanu, kokus apzīmējošām zīmēm un projekta “LIFE Osmo Baltic” izsludinātā programma. Tāpat mediji daudz interesējušies par īpaši aizsargājamām dabas teritorijām – to apjomu, nozīmi, jaunveidojamām teritorijām. Joprojām nerimstoša mediju un sabiedrības interese ir par Dabas skaitīšanas rezultātiem.

Pārskata periodā organizēti divi mediju pasākumi – viens par uzsākto kormorānu atbaidīšanu Baltezera salās, otrs par 20.gadadienu kopš Latvija pievienojās Eiropas īpaši aizsargājamo dabas teritoriju tīklam *Natura 2000*.

**Kampaņas**

Paralēli ikdienas komunikācijai tika īstenotas arī vairākas sabiedrības iesaistes un komunikācijas kampaņas.

* **Roņu mazuļi liedagā**
* 2024. gada martā un aprīlī īstenota kampaņa “Roņu mazuļi pludmalē – apbrīno, bet neaiztiec”, kuras laikā sabiedrība ar preses relīžu un sociālo mediju ierakstu starpniecību tika informēta par nepieciešamību saudzēt roņu mazuļus;
* Kopumā kampaņas laikā saņemti 110 zvani no iedzīvotājiem, kas ir gandrīz uz pusi mazāk nekā gadu iepriekš;
* Izveidota interaktīva tiešsaistes spēle, tika izvietoti informatīvie ekrāni Rīgas Nacionālajā zooloģiskajā dārzā, kā arī īpašs stends Latvijas Dabas muzejā.
* **Misija krupis. Izglāb princi!**
* Apjomīga sabiedrības iesaistes kampaņa, skaidrojot likumsakarības dabā, abinieku nozīmi barības ķēdē un nepieciešamību tos glābt, tādējādi nodrošinot bioloģisko daudzveidību dabā. Tās īstenošanai tika papildināti jau identificētie kritiskie autoceļu posmi, papildu jau iepriekš gatavotajiem informatīvajiem materiāliem un brīvprātīgo rokasgrāmatai, pārskata periodā tika izveidota tiešsaistes anketa rezultātu fiksēšanai (izglābtie un beigtie abinieki), lai uzlabotu datu apmaiņu, kas tālāk tiek izmantoti zinātniskiem mērķiem. Tika nodrošināta brīvprātīgo iesaiste un koordinēšana, datu apkopošana par izglābtajiem krupjiem, izveidoti dažādi skaidrojošie video, intensīvas mediju attiecības, iniciētās publikācijas, sociālo tīklu komunikācija;
* Rezultātā kampaņā iesaistījās 147 brīvprātīgie.  Pārskata periodā tika īstenota brīvprātīgo pašorganizēta migrācijas posmu apsekošana, tāpat tika izveidota jauna tiešsaistes karte, lai iesaistītie var redzēt misijas sekmes katrā migrācijas punktā;
* Rīgas Nacionālajā zooloģiskajā dārzā notika izstāde, kas sabiedrību informēja par kampaņu, tās mērķi un uzdevumiem.
* ***NATURA 2000* – Latvijas dabas dižvietas**
* Kampaņa Eiropas nozīmes aizsargājamo teritoriju tīkla *Natura 2000* atpazīstamības veicināšanai. Tās laikā tika īstenots kampaņas atklāšanas pasākums “Dabas diena” bērniem, noorganizēta preses konference ar praktisko izbraucienu dabā, īstenots nacionāls foto konkurss ar plašu dalību (iesūtītas gandrīz 400 fotogrāfijas no *Natura 2000* teritorijām Latvijā),  6 tematisko iniciēto publikāciju sērija, radio reklāmas, sociālo mediju komunikācija ar regulāriem tematiskajiem ierakstiem.
* **Dižkoks manā īpašumā**
* Lai informētu sabiedrību un īpaši zemju īpašniekus par dižkoku saudzēšanu, 2024. gada jūlijā un augustā īstenota informatīvā kampaņa “Dižkoks manā īpašumā”. Tās laikā papildu aktīvām mediju un sociālo mediju aktivitātēm, sagatavots un publiskots informatīvs video par dižkoku noteikšanu, apkārtmēra mērīšanu un nozīmi dabā; kopā ar medijiem veidoti sižeti par jauniem dižkokiem; publicēti informatīvi un izklaidējoši ieraksti sociālajos medijos, skaidrojot dižkoku lomu bioloģiskās daudzveidības saglabāšanā.
* **Daru labu dabai**
* Pārskata periodā tika veicināta brīvprātīgo iesaiste biotopu atjaunošanas un sakopšanas darbos, kas vienlaikus ir arī dabas izglītības pasākums, jo caur reāliem darbiem ļauj skaidrot dabas daudzveidības saglabāšanas nepieciešamību un tās sistēmu valstī. Sadarbībā ar Pasaules dabas fondu veicināta šīs iniciatīvas atpazīstamība un brīvprātīgo iesaiste biotopu apsaimniekošanā;
* Visā Latvijā ar brīvprātīgo iesaisti īstenoti 38 labie darbi dabai, ko īstenojuši dažādi uzņēmumi, kopumā nodarbinot teju 1 100 dalībnieku. Galvenie darbi – sugām labvēlīgus apstākļu atjaunošana un/vai veidošana, biotopu atjaunošana, invazīvo sugu apkarošana ĶNP, GNP, RNP, dabas parkā “Piejūra”, Teiču un Krustkalnu dabas rezervātos, dabas liegumā “Vecdaugava”, “Pāvilostas pelēkās kāpas”, “Randu pļavas”, “Karateri”, dabas parkā “Ragakāpa” un citviet.

**Sociālie mediji**

Bez plašākām kampaņām par dažādiem aktuālajiem jautājumiem aktīva komunikācija notikusi arī sociālajos medijos. Kopumā DAP administrē 10 sociālo mediju kontus X, Facebook un Instagram – gan iestādes, gan arī tematiskos nacionālajiem parkiem, ZBR un LDT. Regulāri papildināts Youtube konts ar DAP sagatavotiem videomateriāliem.

Aizvadītā gada laikā DAP Facebook konta sekotāju skaits palielinājies par 6 %, salīdzinot ar 2023. gada nogali, un sasniedz 14 516 sekotājus. Pārvaldes X konta sekotāju skaits sasniedzis 3 775, kas ir par 170 vairāk nekā gada sākumā. Pieaudzis arī visu nacionālo parku Facebook lapu sekotāju skaits, no kurām vispopulārākā ir Slīteres Nacionālā parka Facebook lapa ar 5 263 sekotājiem.

**Tīmekļvietnes**

Viens no nozīmīgākajiem informācijas kanāliem ar DAP mērķauditorijām ir tīmekļvietne [www.daba.gov.lv](http://www.daba.gov.lv/). Pārskata periodā nodrošināta tās satura regulāra aktualizēšana un informācijas pārstrukturēšana ērtākai uztverei un atrodamībai. Būtiskākais ieguldījums veikts vairāku saturiski ietilpīgu sadaļu pārveidē, īsceļu izstrādē, piekļūstamības prasību uzlabošanā, kā arī čatbota “Zintis” trenēšanā.

DAP regulāri atjaunina un uztur ne vien iestādes oficiālo tīmekļvietni [www.daba.gov.lv](http://www.daba.gov.lv), bet arī vairākas nozīmīgas tematiskās vietnes – [www.neizdzesdzivibu.lv](http://www.neizdzesdzivibu.lv), [www.tiekamiesdaba.lv](http://www.tiekamiesdaba.lv), [www.invazivs.lv](http://www.invazivs.lv), kas sniedz skaidrojumus specifiskās dabas aizsardzības tēmās populārzinātniskā valodā.

Atbilstoši komunikācijas un dabas izglītības vajadzībām ir izstrādāti dažādi informatīvie materiāli (lielākoties elektroniskie), kas tiek izmantoti gan dabas centros dabas izglītības nodarbību īstenošanai, gan komunikācijai plašsaziņas līdzekļos un sociālajos medijos.

**Pasākumi dabas izglītības jomā**

* **Dabas centri**
* Lai veicinātu dabas izpratni sabiedrībā, DAP nodrošina dažādas izziņas aktivitātes piecos dabas centros (katrā nacionālajā parkā un ZBR) un LDT;
* Kopumā klātienē dabas centros un izbraukumos īstenotas 664 izglītojošas aktivitātes (nodarbības, pārgājieni, tematiskie pasākumi u.c.), iesaistot teju 28 000 dalībnieku. Pasākumos un nodarbībās piedalījušies skolēni, ģimenes, pieaugušie, interešu grupas. 20% no īstenotajām aktivitātēm bija veltīts pieaugušo auditorijai, lai sekmētu dabai draudzīgu saimniekošanu, atbildīgus lēmumus un izpratni par vides un dabas aktivitātēm, kā arī ekosistēmu pakalpojumiem.
* **Ekspertu mācības**
* Lai uzlabotu apdraudēto sugu aizsardzību un veicinātu datu ieguvi par tām, pārskata periodā  DAP īstenotajā projektā LIFE FOR SPECIES organizēti pieci ekspertu apmācību semināri (kopējais dalībnieku skaits – 207) un pieci sabiedrību izglītojošie pasākumi par dažādu organismu grupu sugām (kopējais dalībnieku skaits – 106), kā arī turpināts darbs pie Latvijas Sarkanās grāmatas 3. izdevuma izstrādes.
* **Bioloģiski vērtīgs koks**
* Izstrādāta jauna informatīva zīme “Bioloģiski vērtīgs koks”, kas kalpos kā vides izglītības materiāls publiskās zaļajās zonās un dabas teritorijās. Zīmes pamatmērķis ir sabiedrības izglītošana par koku nozīmi dabā. Zīmes atklāšanas pasākums notika 31. oktobrī. Ziņa par jauno zīmi izskanēja gan sociālajos tīklos, gan rakstošajos medijos, radio un televīzijā. Uzsākta jauno zīmju izdale dabas un publisko zaļo teritoriju apsaimniekotājiem un izvietošana dabā. Kopumā izgatavotas tiks vismaz 10 000 šādas zīmes;
* Uzsākta programma “No koka uz koku”, kuras ietvaros zemju īpašnieki varēja pieteikt savā īpašumā esošus lielos lapu kokus sakopšanai par DAP projekta LIFE Osmo Baltic finansējumu. Dalībai programmā pieteikti vairāk kā 700 individuāli koki no visas Latvijas, programmā uzņemti 200 koki. Programmas realizācija – izglītojošs seminārs īpašniekiem un koku vērtēšanas un sakopšanas darbi tiks īstenoti nākamajā gadā.
* **Jaunie reindžeri**
* Motivētu jauniešu piesaistei un ievirzei dabas aizsardzības jomā, DAP organizē Jauno reindžeru kustību Latvijā. Ir izveidotas un aktīvi darbojas piecas Jauno reindžeru grupas – GNP, ĶNP, RNP, SNP un ZBR. Īstenotas vairāk nekā 29 aktivitātes minētajās teritorijās, apgūstot koku, augu, ziemojošo putnu, aleju, tūrisma elementu, raksturīgāko biotopu, kultūrvēsturiskā mantojuma tēmas un daudzas citas.
* **Ceļojošās izstādes un pastāvīgās ekspozīcijas**
* 2024. gadā savu ceļojumu turpinājušas deviņas DAP izstrādātās ceļojošās izstādes, kas  bez maksas tiek izvietotas publiskās vietās – pašvaldību bibliotēkās, skolu un kultūras namu zālēs u.c..

**Ilgtspējīga dabas tūrisma sekmēšana**

Ar ES Kohēzijas fonda finansiālu atbalstu DAP ir izveidojusi dabas tūrisma un izglītības infrastruktūru aizsargājamās teritorijās, kopumā uzturot vairāk nekā 700 tūrisma un dabas izglītības objektus visā Latvijā – dabas takas, skatu torņus, platformas, laipas u.c. Lai arī tās pamatmērķis ir antropogēnās slodzes samazināšana, kopumā tā ir ievērojami uzlabojusi dažādu dabas objektu pieejamību, veidojot ievērojamu potenciālu gan dabas izglītības piedāvājuma paplašināšanai, gan vietējās ekonomikas veicināšanai, radot pamatu jaunu tūrisma pakalpojumu un produktu veidošanai.

Lai nodrošinātu precīzu ĪADT apmeklētāju uzskaiti, kas ļautu virzīt datos balstītus lēmumus par infrastruktūras noslodzi, nepieciešamajiem uzlabojumiem, apsaimniekošanu un labiekārtojumiem, kā arī ļautu izvērtēt dabas tūristu ieradumus, iecienītākos galamērķus, DAP kopā ar Vidzemes Augstskolu turpina attīstīt ĪADT apmeklētāju uzskaites sistēmu un datu bāzi. Pārskata periodā uzsākta vēsturisko datu apkopošana un augšupielāde, sistēmas testēšana.

Ar ERASMUS+ finansiālu atbalstu izstrādāta metodika tūrismā iesaistīto pušu apmācībām ĪADT EUROPARC Ziemeļvalstu-Baltijas reģionā, kuras ieguvušas Eiropas ilgtspējīga tūrisma hartas sertifikātu ([https://pk.emu.ee/erasmus-project)](https://pk.emu.ee/erasmus-project%29). Šādas metodikas izstrādes mērķis ir veicināt izpratni par dabas vērtību aizsardzības nozīmi uzņēmējiem, kuru darbība ir saistīta ar ĪADT – naktsmītņu, ēdināšanas uzņēmumu, dabas gidu, aktīvā tūrisma pakalpojumu sniedzēju un citu uzņēmējdarbības jomu pārstāvji. Pārskata periodā īstenoti četri nacionāla mēroga apmācību pasākumi vispārējas informācijas apguvei par ĪADT un četras starptautiskās mācības pieredzes apmaiņas braucienu veidā Latvijā.

Lai nodrošinātu ērtu un ātru iespēju maršrutu plānošanu atpūtai dabā, pārskata periodā uzturēta un aktualizēta mobilā lietotne “Dabas tūrisms”. Kopumā lietotnē ievietoti izveidoti 15 jauni apraksti, atjaunināta 33 aprakstu informācija. Veiktas vairāk nekā 11000 mobilās aplikācijas lejupielādes.

2024. gadā noorganizēti Ceļotāju dienu pasākumi piecās Latvijas ĪADT – Slīteres Nacionālajā parkā, Ziemeļvidzemes biosfēras rezervātā, Gaujas Nacionālajā parkā (sadarbībā ar tūrisma klasteri “EnterGauja”), Rāznas Nacionālajā parkā un Ķemeru Nacionālajā parkā, popularizējot nacionālos parkus un biosfēras rezervātu kā tūrisma galamērķus ar daudzveidīgu piedāvājumu, kur vienkopus rodamas Latvijas dabas “pērles” un mājražotāju un vietējo pakalpojumu sniedzēju daudzveidīgais piedāvājums.

Pārskata periodā kopā ar tūrisma klasteri “EnterGauja” izstrādāts projekts un uzsākts darbs, lai līdzīgi kā ĶNP, arī GNP varētu pretendēt uz Eiropas ilgtspējīga tūrisma hartu.

Nodrošināta piecu ĪADT apmeklētāju un informācijas centru darbība, informējot dabas tūristus par atpūtas un izziņas iespējām dabas teritorijās. Kopumā centros apkalpoti teju 139 200 apmeklētāju.

Lai nodrošinātu faktos balstītu un patiesu informāciju par LDT mītošajiem dzīvniekiem, kā arī ļautu gidiem dažādot savu stāstījumu, izmantojot taustes un uzskates materiālus, īstenots seminārs gidiem, kas pavada grupas LDT.

Arī citas DAP īstenotās darbības pārskata periodā (ĪADT, kā arī īpaši aizsargājamo sugu un biotopu aizsardzības, apsaimniekošanas un kontroles pasākumi, monitorings, pētījumi u.c.) ir veicinājušas ilgtspējīga tūrisma attīstību Latvijā, sniedzot zinātniski pamatotus datus par dabas vērtību stāvokli un tādējādi nodrošinot pamatu ilgtspējīgai dabas tūrisma attīstībai.

## 4.2. Pasākumi sabiedrības viedokļa izzināšanai par apmierinātību ar valsts iestādes darba kvalitāti

Nodrošinot viedokļu apmaiņu par dabas aizsardzības aktualitātēm, ĪADT, sugu un biotopu aizsardzības aspektiem, dažādu projektu ietvaros rīkoti informatīvie semināri, sabiedriskās apspriešanas sanāksmes u.c. sabiedrības viedokļa izzināšanas pasākumi.

Saistībā ar ĪADT dabas aizsardzības plānu izstrādes uzsākšanu, rīkotas sanāksmes ar zemes īpašniekiem, izsūtot individuālus uzaicinājumus un pieaicinot arī citu saistīto iestāžu – LAD, VMD pārstāvjus. Šajās plaši apmeklētajās sanāksmēs iedzīvotāji un zemes īpašnieki informēti par DAP uzdevumiem, saimnieciskās darbības iespējām viņu īpašumos un dažādām pieejamajām kompensācijām par saimnieciskās darbības ierobežojumiem, uzklausīts zemes īpašnieku viedoklis par DAP darbību.

## 4.3. Sadarbība ar nevalstisko sektoru

2024. gadā turpināta veiksmīga sadarbība ar dažādām nevalstiskajām organizācijām – Latvijas Dabas fondu, Latvijas Ornitoloģijas Biedrību, Pasaules dabas fondu, “Zaļā brīvība” GNP fondu, ĶNP fondu, Latvijas Lauku tūrisma asociāciju “Lauku ceļotājs”.

Sadarbībā ar nevalstisko sektoru īstenoti dabas saglabāšanas un ĪADT apsaimniekošanas pasākumi, izstrādātas un īstenotas informatīvās kampaņas, izveidoti dažādi informatīvi un izglītojoši materiāli, notikusi savstarpēja konsultēšanās par dabas aizsardzības nozari skarošiem normatīvo aktu grozījumiem un nepieciešamiem uzlabojumiem.

# 5. Nākamajā gadā plānotie pasākumi

## 5.1. 2024. gadā uzsāktie pasākumi, kuri tiks turpināti

2025. gadā tiks turpināti šādi 2024. gadā uzsāktie pasākumi:

* **Finansējuma piesaiste sugu un biotopu apsaimniekošanai**
* veicināt dabas aizsardzības  plānu ieviešanu, īstenojot jaunu investīciju piesaisti īpaši aizsargājamo sugu dzīvotņu un īpaši aizsargājamo biotopu apsaimniekošanas pasākumu īstenošanai, ieviešot PAF un Nat-Programmā noteiktos prioritāros pasākumus – ES Kohēzijas politikas programmā iesniegt projekta pieteikumu ES nozīmes biotopu atjaunošanai un ĪADT infrastruktūras atjaunošanai DAP pārvaldībā nodotajos īpašumos;
* uzsākt īstenot ES Kohēzijas politikas programmas projektu purvu ekosistēmu atjaunošanai Gaujas Nacionālajā parkā un Ķemeru Nacionālajā parkā.
* **Sugu un biotopu aizsardzības pilnveidošana**
* pabeigt sugu un biotopu aizsardzības mērķu noteikšanu *Natura 2000* un valsts līmenī, tos iekļaujot biotopu aizsardzības plānos;
* sagatavot priekšlikumus *Natura 2000* teritoriju tīkla pilnveidei un aizsardzības statusa piešķiršanai meža biotopu platību aizsardzībai, lai veicinātu ES Biodaudzveidības stratēģijas 2030. gadam mērķu sasniegšanu;
* pabeigt īpaši aizsargājamo sugu saraksta pārskatīšanu un priekšlikumu sagatavošanu izmaiņām normatīvajā regulējumā attiecībā uz sugu aizsardzību.
* **Dabas izpratnes veicināšana sabiedrībā**
* turpināt nosacījumu izstrādi dabas centru attīstībai un ES struktūrfondu projektu sagatavošanu;
* īstenot dabas centru un to sniegto pakalpojumu attīstību un pilnveidi;
* turpināt ieviest vienotu ĪADT apmeklētāju uzskaites un datu analizēšanas sistēmu, kā arī plānu tūrismā iesaistīto pušu izglītošanai;
* turpināt ilgtspējīga tūrisma veicināšanai ĪADT īstenot mācības tūrismā iesaistītājiem uzņēmumiem, kas savu darbību veic ĪADT, lai uzlabotu to zināšanas par aizsargājamām teritorijām un veicinātu ilgtspējīgu pakalpojumu sniegšanu;
* nodrošināt klientorientētu divvirzienu komunikāciju ar mērķauditorijām un regulāri pārskatīt un uzlabot komunikāciju DAP saziņas kanālos, tostarp sociālajos tīklos, turpināt trenēt virtuālo čatbotu darbam ar tīmekļa vietnes lietotājiem, kā arī īstenot vairākas plašas sabiedrības informēšanas un iesaistes kampaņas.
* **DDPS “Ozols” darbības nepārtrauktības nodrošināšana**
* rast finansējumu sistēmas funkcionēšanai, uzturēšanai un attīstībai;
* sekmēt dabas datu integrāciju ar citām valsts informācijas sistēmām.
* **Datu apkopošana un analizēšana ziņojumiem EK**
* par sugu un biotopu aizsardzības stāvokļa novērtējumu;
* par putnu aizsardzības stāvokļa novērtējumu;
* par invazīvo sugu pārvaldības ieviešanu.

Visi trīs ziņojumi iesniedzami EK 2025. gada otrajā pusē.

* **DAP darbības stratēģijā 2024.-2027. gadam 2024. gadam noteikto uzdevumu pabeigšana**
* darbinieku profesionalitātes un motivācijas stiprināšanai, klientorientētas saskarsmes veicināšanai, pašu ieņēmumu palielināšanai no DAP pārvaldīšanā nodoto īpašumu apsaimniekošanas, iestādes procesu pilnveidei.

Izvirzīto mērķu sasniegšanai, 2025. gadā DAP turpinās īstenotšādus projektus:

* **ES LIFE programmas projekti:**
* LIFE-IP LatViaNature;
* LIFE REEF;
* LIFE FOR SPECIES;
* LIFE IS SALACA;
* LIFE OSMO BALTIC.
* **ERAF programmas projekts:**
* 2.2.3. specifiskā atbalsta mērķa “Uzlabot dabas aizsardzību un bioloģisko daudzveidību, “zaļo” infrastruktūru, it īpaši pilsētvidē, un samazināt piesārņojumu” 2.2.3.3. pasākuma “Pasākumi bioloģiskās daudzveidības veicināšanai un saglabāšanai” pirmās kārtas projekts “Dabas plānu izstrāde”.
* **ERASMUS+ programmas projekts:**
* KnowNature.
* **ES Kohēzijas politikas programmas 2021.-2027. gadam projekti:**
* Purvu atjaunošana;
* Biotopu atjaunošana un infrastruktūra;
* Dabas izglītības centri.

## 5.2. 2025. gada galvenie uzdevumi un pasākumi

2025. gada DAP galvenie uzdevumi un sasniedzamie rezultāti noteikti DAP darbības stratēģijā 2024.-2027. gadam un tiks noteikti DAP 2025. gada darba plānā.

**DAP darbības galvenie uzdevumi 2025. gadā:**

1. Biotopu direktīvas (Padomes Direktīva 92/43/EEK (21.05.1992.) par dabisko dzīvotņu, savvaļas faunas un floras aizsardzību) un Putnu direktīvas (Eiropas Parlamenta un Padomes Direktīva 2009/147/EK (30.11.2009.) par savvaļas putnu aizsardzību) **ziņojumu Eiropas Komisijai sagatavošana**, kā arī Invazīvo sugu regulas ziņojuma sagatavošana;

Ziņojumu sagatavošana balstās uz apjomīgas informācijas apkopošanu un datu analīzi, kuras veikšanai nepieciešams **nodrošināt DDPS “Ozols” darbības nepārtrauktību** un darbinieku kapacitāti;

1. Sadarbībā ar Valsts digitālās attīstības aģentūru plānota projekta uzsākšana, lai īstenotu **DDPS “Ozols” darbības pilnveidi** – faktiski jaunas dabas datu pārvaldības sistēmas izstrāde, paredzot dabas datu publicēšanas pakalpojuma integrēšanu Teritorijas attīstības plānošanas informācijas sistēmā (TAPIS), integrāciju ar Būvniecības informācijas sistēmu (BIS), LVM GEO, VMD u.c. datu bāzēm;
2. **ES Biodaudzveidības stratēģijas 2030. gadam ieviešana** (kartes 10/30 izmantošana lēmumu pieņemšanā, *Zonation* rīka izmantošana prioritizēšanā (biotopu aizsardzības plānos, plānojot pasākumus Dabas atjaunošanas regulas ieviešanai), zālāju saglabāšanas veicināšana, veidojot sinerģiju ar Kopējo lauksaimniecības politiku (t.sk. sadarbība neienesīgo investīciju ieviešanā zālāju atjaunošanai);
3. **Bioloģiskās daudzveidības monitoringa sistēmas uzturēšana un pilnveide**. 2025. gadā paredzēts turpināt *Natura 2000* vietu monitoringa apakšprogrammas, Valsts (fona) monitoringa apakšprogrammas un speciālā monitoringa apakšprogrammas ieviešanu pieejamā finansējuma ietvaros, kas ir nepietiekams Bioloģiskās daudzveidības monitoringa programmas ieviešanai pilnā apmērā. Sadarbībā ar VARAM plānots lūgt papildus finansējumu valsts budžetā monitoringa programmu ieviešanai;
4. **Sugu un biotopu aizsardzības jomā sertificēto ekspertu sistēmas analīze** un priekšlikumu sagatavošana tās pilnveidei (LVAF sadarbības projekts ar nodibinājumu “Zaļā brīvība”);
5. Sadarbībā ar VARAM tiks turpināta ***Natura 2000* tīkla pilnveide**, sagatavojot priekšlikumus jaunām aizsargājamām teritorijām, informējot zemes īpašniekus par jaunveidojamām ĪADT, kā arī tiks pabeigta **sugu un biotopu aizsardzības mērķu noteikšana *Natura 2000* un valsts līmenī**. Tiks izstrādāti ES nozīmes biotopu aizsardzības plāni, lai definētu veicamos pasākumus Dabas atjaunošanas regulas ieviešanas kontekstā un noteiktu valsts līmeņa aizsardzības mērķus. Jaunu aizsargājamu dabas teritoriju priekšlikumu izstrāde veicama, sadarbojoties ar LVM;
6. Priekšlikumu virzības uzsākšana **īpaši aizsargājamo un mikroliegumu sugu saraksta pārskatīšanai**;
7. **Latvijas kā CITES konvencijas dalībvalsts pārstāvniecības** **CITES dalībvalstu sanāksmē (CoP20)** **nodrošināšana**, kā arī nepieciešamības gadījumā valsts pozīciju kopējām sanāksmēm ES līmenī sagatavošana (2025. gada novembris-decembris, Uzbekistāna);
8. Ņemot vērā pieaugošo problemātiku ar savvaļas sugu dzīvnieku turētājiem un zooloģisko dārzu uzraudzību, **nebrīvē turamo dzīvnieku “pozitīvā saraksta” izveide un priekšlikumu izmaiņām normatīvajā regulējumā sagatavošana**, lai noteiktu striktākus ierobežojumus savvaļas dzīvnieku turēšanai nebrīvē;
9. **Piecu dabas centru visos nacionālajos parkos un ZBR darbības nodrošināšana, kā arī to attīstības**  **nodrošināšana** atbilstoši Dabas izglītības attīstības koncepcijai;
10. **Sabiedrības izglītošanas un izpratnes veicināšana** par bioloģisko daudzveidību, dabas aizsardzību un ekosistēmu pakalpojumiem, nodrošinot vismaz 600 dabas izglītības nodarbības un tematiskos pasākumus ar vismaz 20 000 apmeklētāju visās vecumu grupās, kā arī īstenot vairākas plašas sabiedrības informēšanas un iesaistes kampaņas;
11. **DAP darbības stratēģijā 2024.-2027. gadam 2025. gadam noteikto uzdevumu īstenošana** pakalpojumu pilnveidei un klientorientētas saskarsmes veicināšanai, darbinieku profesionalitātes un motivācijas stiprināšanai, pašu ieņēmumu palielināšanai no DAP pārvaldīšanā nodoto īpašumu apsaimniekošanas.

## 5.3. 2025. gada plānotie sadarbības projekti

Tiks turpināta apstiprināto LVAF projektu dabas aizsardzības jomā uzraudzība un sadarbība ar projektu ieviesējiem. Galvenā prioritāte – sugu un biotopu aizsardzības jomā sertificēto ekspertu sistēmas analīze un priekšlikumu sagatavošana tās pilnveidei LVAF sadarbības projektā ar nodibinājumu “Zaļā brīvība”.

DAP 2025. gadā plāno turpināt šādu starptautisko sadarbību:

* piedalīties HELCOM darba grupā, tai skaitā Jūras zīdītāju ekspertu grupā (EG MAMA);
* iesaistīties ES apputeksnētāju darba grupas darbā, lai sekotu līdzi ES līmeņa iniciatīvām un iesaistītu Latvijas ekspertus vienotas metodikas izstrādē;
* piedalīties UNESCO programmas MAB un tās reģionālā tīkla EuroMAB darbā;
* piedalīties EEA un EIONET darbā;
* piedalīties IMPEL projektos un dabas ekspertu darba grupās;
* piedalīties ES dalībvalstu iniciatīvas “Eiropas Zaļā josta” darbā;
* pārstāvēt DAP EUROPARC federācijā un EUROPARC federācijas Ziemeļu un Baltijas valstu nodaļā;
* pārstāvēt DAP Eiropas aizsargājamo dabas teritoriju Ilgtspējīga tūrisma hartas partneru sadarbības tīklā;
* īstenot DAP sadarbības līgumu ar Parks&Wildlife Finland (Somija);
* īstenot DAP sadarbības līgumu ar Environmental Board (Igaunija);
* īstenot DAP sadarbību ar nodibinājumu Rewilding Europe.

## 5.4. Finanšu saistības

DAP nav uzņemtas finanšu saistības, t.sk. kredītsaistības.